qundao/data-zh-poetry huggingface dataset:
旧衙门行宫即事叠癸未诗韵
作者：弘历
朝代：清
体裁：五言律诗

东国返巡斿，钱春夏意稠。按程近可驻，承庆讵图游。傍砌新苔润，出檐古木修。少年乐群处，忆故每含愁。
旧衙门行宫即景
作者：弘历
朝代：清
体裁：七言律诗

十二龄兹八十六，七旬有四此烟光。春风秋月曾无改，意乐心忧曷有常。外靖内安思昔咏，歼苗平楚致今忙。依然书屋凭窗坐，惭愧人称太上皇。
旧衙门行宫叠璧间春晓之作
作者：弘历
朝代：清
体裁：七言律诗

参差绿影到书帷，秋半何如春晓时。即景忽忘原是我，赓题试道复为谁。傥来生意菊含蕊，适去韶华花谢枝。却哂未能离结习，吟叉犹自镇敲诗。
旧衙门行宫小憩
作者：弘历
朝代：清
体裁：五言律诗

别馆向阳开，收围系玉騋。非关问花柳，率欲憩舆儓。春雨全滋藓，北寒始放梅。小停旋移跸，匪为豫游来。
旧衙门行宫小憩
作者：弘历
朝代：清
体裁：五言律诗

羃䍥野烟凄，朝暾吐尚低。传餐行馆近，礼谒玉台徯。旧咏从新读，目成触绪题。閒庭乔树古，付与择禽栖。
旧衙门行宫晚坐
作者：弘历
朝代：清
体裁：五言律诗

古屋几筵清，几閒静趣生。云铺即望雨，月上又嫌晴。窗树新来影，檐禽话别声。壁诗一再读，何限昔今情。
旧衙门行宫晚坐
作者：弘历
朝代：清
体裁：七言律诗

衙门犹是胜朝旧，提督尔时特弄权。今则行宫偶以驻，适因旋跸即之便。古榆飒沓落秋叶，平野沧凉收晚烟。插架芸编曾熟读，惭为故我祇增年。
旧邳州
作者：弘历
朝代：清
体裁：七言绝句

艾阳迁建圣恩留，患自羊山初改流。一片白波浮故垒，土人犹道旧邳州。
早凉
作者：弘历
朝代：清
体裁：五言律诗

夏日宜行早，都因趁早凉。夹衣原可著，熟路不知长。山日徐徐吐，村烟处处扬。人情那有定，昨午热全忘。
早凉
作者：弘历
朝代：清
体裁：五言律诗

早凉宜袷衣，仲夏似兹稀。自为沾普雨，居然爱晓晖。麦秋穗增饱，禾露颖添肥。育物对时顺，吾惟慎敕几。
早凉
作者：弘历
朝代：清
体裁：五言律诗

早行趁早凉，曙色昒东方。马上添衣合，柳边按辔长。晓风犹觉峭，昨热忽全忘。稌阪露华重，累累穗渐黄。
早征
作者：弘历
朝代：清
体裁：古风

早征早莅止，庶事暇有馀。蹉跎或晏行，奔迫将何如。可通为学方，及时戒趑趄。所以古之人，孜孜惜居诸。老大嗟何及，慎哉君子儒。
早春
作者：弘历
朝代：清
体裁：七言律诗

青帝车舆肃肃临，柳稊蓂茁日侵寻。花心乾闼城沤影，鹤舌婆罗门叫音。风暖院梅留月醉，雪消檐溜带烟斟。千寻火树连宵发，尽道春光最上林。
早桂
作者：弘历
朝代：清
体裁：古风

垂垂金粟当秋孟，小山丰韵纱窗映。迢递经年苦别离，不禁芳思催人咏。得秋一例足潇洒，况是色香两清净。如如相对者为谁，交芦离合无真性。只此逍遥坐广寒，底须天上悬金镜。
早桂
作者：弘历
朝代：清
体裁：五言律诗

山中早桂芳，繠繠缀枝黄。羞逐繁华艳，爱饶清净香。润惟承露洁，放为趁晨凉。真是皋涂品，人间得未尝。
早桂
作者：弘历
朝代：清
体裁：五言律诗

月先中秋月，香殊他卉香。隔年重挹韵，几穗早标芳。绿玉分来绿，黄金铸得黄。皋途递消息，可许傲山庄。
早桂
作者：弘历
朝代：清
体裁：七言绝句

桂月去年临塞外，相期今岁赏中秋。那知桂已先时发，独自看花泪暗流。
早桂
作者：弘历
朝代：清
体裁：古风

玉华古名寺，育桂特标奇。乳窦淙细泉，蟠根于以滋。偶来云外赏，乍睹月中姿。茏葱密叶间，开此三两枝。垂粟尚未丹，含韵偏葳蕤。山风过寺墙，冷芬殊可披。不辨六月杪，恰如仲秋时。地灵夺天工，神妙乃若斯。指似江南人，为我别然疑。
早桂
作者：弘历
朝代：清
体裁：七言律诗

玉华舆致亚窗斜，垂粟累累色已嘉。今岁特殊往岁景，新秋早见仲秋花。岂其欲速同凡卉，盖以标奇异众葩。似傲窖梅与盆蕙，火攻下策孰能加。
早桂
作者：弘历
朝代：清
体裁：七言绝句

皋涂送到一枝芳，满目新秋满意香。绕树寻花花下咏，孤他数载好风光。
早桂
作者：弘历
朝代：清
体裁：七言律诗

离离初见缀枝黄，便觉西风满院香。每惜流光如驶疾，又欣节物先秋芳。摘供佛钵宜清净，底向风幡悟幻常。月夕那堪思往度，塞游兼拟逭神伤。
早菊
作者：弘历
朝代：清
体裁：五言律诗

未至重阳节，先看隐逸花。随时心匪竞，对尔意偏遐。色借露华润，香分桂影斜。主人羞五斗，不肯报蜂衙。
早菊
作者：弘历
朝代：清
体裁：古风

风叶散细芬，露丛晞初曜。经年似恨离，先节奚嫌躁。临阶验生意，肯向枝头拗。我闻叔世风，隐名亦堪钓。东篱无陶潜，岂虑知音笑。
早蝉
作者：弘历
朝代：清
体裁：古风

言泛木兰舟，旋穷玉泉曲。山古林益苍，地灵气偏淑。遵堤闻早蝉，点笔寄遐瞩。万物识化源，消息循环属。独惜蜕遗枝，不复嘶新绿。五月候鸣蜩，豳风义曾表。清和气充盈，百昌发育早。群噪致昔厌，一唠觉今好。触绪参妙诠，即物含至道。
早行
作者：弘历
朝代：清
体裁：古风

早行图早驻，东方甫质明。辎重率已发，盖弗待五更。凡事豫则立，斯亦人常情。何必耽安逸，晏起徐登程。轻舆就晓途，平野旦气清。墟里飏炊烟，朝餐忆我氓。庶不致忍饥，况看麦畴萌。前驱戒蹂躏，兹实关民生。
早行
作者：弘历
朝代：清
体裁：五言律诗

早行期早到，犹在数庚中。散去云容白，升来日色红。野溪新涨落，村路断桥通。马上披轻爽，一川禾黍风。
旭晖庭即景
作者：弘历
朝代：清
体裁：五言律诗

岩庭耸向东，岩室俯玲珑。初旭先得照，祥晖却受融。诗书独沃意，温饱普廑衷。五字非赏景，行时汉诏同。
时世装，儆戎也
作者：弘历
朝代：清

城中好高髻，乡间一尺长。元和亦有时世装，因之流行遍四方。不为怡容为戚态，望而可知非兆祥。所以少傅作诗儆戎变，虽然当时戎变久矣讵因髻椎面赭之改常。作善降祥不善必致殃，应在君臣勤政持纪纲。区区妇人一时习俗所好尚，安能贻祸于家邦？尚忆辛未南巡吴郡县，妇女装饰原似寻常之所见。及至丁丑复省方，吴女人人眉际乌绫作瓜瓣。马上一过觉可憎，然而礼不下庶人，亦弗诃禁令改换。久将自厌必更易，似此亦何系世道人心而为灾祥之左券！五十篇可取者多，是篇吾谓近俗谚。
时哉行
作者：弘历
朝代：清
体裁：古风

惜以分寸较圣贤，内典更云弹指间。一刹那顷来今去，堂堂去者谁见还。日中必�，操刀必割。白圭趋赴，鄙哉货殖。齐人有言，曰虽有镃基湛静，安舒者戒于后迟。行夏乃仲尼之训，吾惟后天而奉之。
时哉行
作者：弘历
朝代：清
体裁：古风

时哉时哉，一瞬不住。源源而来，苒苒而去。去者不可追，来者讵能驻。三万六千场，瞥眼如兹度。欲肆志及时以行乐，志既不可肆，乐亦安能久。达者遁迹于山水，放者寄情于诗酒。二者又难适从，茫乎吾谁与同。尧兢兢，舜业业，孔皇皇。是吾师也犹不免，吾敢希将惄愁遣。
时哉行
作者：弘历
朝代：清
体裁：古风

时哉时哉，古胡为而亟去，今胡为而亟来。来者不可驻，去者不可回。百年三万六千日，在呼吸间瞥眼才。贪夫徇财，烈士徇名。彼胜于此，渭浊泾清。未可忘物，漫云齐年。惟予月将日就，君子夕惕朝乾。岂无达语，非法不言。
时哉行
作者：弘历
朝代：清
体裁：古风

时哉时哉，昨日过去，明日未来。过去者既堂堂而逝矣，未来者亦冉冉其迅兮。变通者趋也，无咎者因之。日中必熭，黄帝著辞。上得于天，讵惟要术也欤。先天弗违，后天奉斯。好从事而亟失，何能诬我宣尼。
时哉行
作者：弘历
朝代：清
体裁：古风

昨日之昨不可追，今日之今去若驰。去岁望今年，犹觉稍伫延。今年视去岁，不啻俄顷事。以此例彼三万六千日，驹隙之壁诚非失。佛氏刹那不住学未遑，且学惜阴凛无逸。
时巡近郊见西成有象喜而赋此
作者：弘历
朝代：清
体裁：古风

缅怀春之暮，彼苍有旱意。忧心惄如焚，中夜望天赐。赈恤发太仓，绸缪无不■。赋彼云汉诗，展转讵能寐。好生天之心，一雨苏万类。苗者日以秀，秀者日以穗。时巡届初冬，夙驾催六辔。盼兹场圃间，颇觉仓箱积。千亩幸有获，二釜犹未遂。稍足慰吾心，尚未惬吾志。吾志伊如何，教养非二事。即今比户间，岂尽知孝义。披褐者农子，前驱莫诃避。疾苦当咨询，痌瘝予增愧。汝饥谁之由，汝寒谁所致。赒赐出泉府，旬宣属官吏。犹恐亿兆民，未尽沾实惠。际此薄有收，聊可酬望岁。寄语为政者，丰年实为瑞。
时赏斋
作者：弘历
朝代：清
体裁：五言律诗

一气贞元运，四时景物繁。载阳方煦妪，初旭正温暾。固曰赏随遇，亦思治有源。助萌贻汉诏，絜矩勉心存。
时赏斋
作者：弘历
朝代：清
体裁：七言绝句

当门湖石秀屏横，坐喜松阴满砌清。时赏试言底为好，树姿花意盼春情。
时赏斋
作者：弘历
朝代：清
体裁：七言绝句

烟片雨丝卒未巳，濯枝润叶总纾怀。不因膏泽良田足，那识今朝时赏佳。
时赏斋作歌
作者：弘历
朝代：清
体裁：古风

一年惟四时，时各九十日。一日十二时，昼夜分半疾。丁丁莲漏无停声，积日为月，积月年又成。及时行乐有其语，设如其语斯非所。无逸而凛旦，明旸时旸，子雨时雨。始得纾烦忧，子惬怀绪。时赏之意实在兹，讵曰珍禽奇卉罗庭宇。
时阴
作者：弘历
朝代：清
体裁：七言绝句

春云时散复时阴，乙乙重生望雪心。但解祈年不知足，匪今一念至斯今。
时霖即事
作者：弘历
朝代：清
体裁：古风

月之朔翼逢时霖，此实屡沾忆关内。何期次第报佳音，王大臣先报兴耒。河臣继奏沾临清，齐之北亦武城暨。仓场津镇正督运，澍逢水长漕称瑞。齐之抚臣先覆奏，无须截漕仓储备。各属颇有沾膏者，待查明以陈详细。直督则称大旋转，河间天津透沾最。祇南三府尚欠优，取道亲勘周恤事。大抵灾暵较前年，十之中幸减三四。帑银漕粮拨以多，用之有馀无不逮。幸哉稍以慰旰宵，敢论货之出入悖。
旷揽台放歌
作者：弘历
朝代：清
体裁：古风

山已居高台更高，所为登台供旷揽。可知知止竟谁能，以已度人生百感。人硕天从，天且难供。以一应万，凛乎九重。高则毕照，物将弗遗。水清无鱼，其言可思。楚王三户，尚盟强台。吁嗟图一览之，娱乎吾羞此来。
旷然堂
作者：弘历
朝代：清
体裁：五言律诗

林木翳然处，视听却旷然。盖无系于物，率可得乎天。不爱花锦绣，宁须禽管弦。芸编足讨绎，久矣共周旋。
旷然阁
作者：弘历
朝代：清
体裁：七言绝句

出树高楼更无叶，凭栏极目碧霄空。旷然意与廓然近，吾亦因之勉大公。
旷然阁
作者：弘历
朝代：清
体裁：七言律诗

室里那知更有楼，拾梯登喜俯沧洲。春秋风月因心会，上下水天与目谋。籁爽每从窗处度，波光常向座间浮。旷然设问相宜句，顺应惟兹任物酬。
旷然阁
作者：弘历
朝代：清
体裁：七言绝句

层阁高临冻浦边，嫩阳积素玉生烟。沿堤细柳犹迟放，纵目真教意旷然。
旷然阁有会
作者：弘历
朝代：清
体裁：古风

旷然即廓然，顺应无私邪。春林未发叶，近远景莫遮。高阁符其名，纵目与之赊。目亦安有穷，景亦安有涯。不如收其视，寸田守清嘉。斯实旷然本，大公滋道芽。
旷真阁
作者：弘历
朝代：清
体裁：五言律诗

层阁据崇椒，开窗骋目遥。风披夏犹冷，意与境俱超。旷矣大公付，真哉幻化消。题名恒绎义，理趣自因昭。
旷真阁
作者：弘历
朝代：清
体裁：古风

虚自纳诸峰，高还出众树。凭栏领新要，陟梯欣始遇。裴公雾尽敛，列子风常御。发蒙返其真，铚人有佳句。
旷真阁
作者：弘历
朝代：清
体裁：古风

阁在寝室傍，十年九不登。搆筑何为哉，自问答弗能。今朝一拾级，旷览真殊胜。心目总豁然，都契道之精。既而更细思，旷具两意称。疏阔亦曰旷，后义践则诚。阁真笑予哉，五字自讼徵。
旷真阁作歌
作者：弘历
朝代：清
体裁：古风

旷则廓然弗拘墟，真乃一诚无赝鼎。得之于人斯实艰，而或可遇乎佳境。此阁建于最佳处，惟旷惟真在人领。多年才祗一经咏，对六经士谈宜省。今朝邂逅难再默，况值清和之美景。连林新绿总含润，俯谷虚碧恰宜静。户无长物俗已捐，几有芸编趣斯永。梁昭明序陶靖节，称其人似闻欬謦。
旷观堂
作者：弘历
朝代：清
体裁：五言律诗

搆屋古谯尖，旷观畅六兼。云开绘春丽，风静写波恬。天水无边阔，蛟龙一任潜。述怀谁雅称，花笔缅江淹。
旷观斋
作者：弘历
朝代：清
体裁：五言律诗

山右精庐好，西山列槛前。林疏无夏叶，宇净敛春烟。游目夫何碍，畅怀真觉然。如云览千古，亦复有芸编。
旷观斋
作者：弘历
朝代：清
体裁：古风

憩坐旷观斋，因思旷观义。旷观景固佳，旷观理非易。理所包盖广，明理当兼备。千古之鉴戒，万物之隐赜。观而弗悉知，致知则何谓。设曰图娱目，差以毫釐际。
旷观斋
作者：弘历
朝代：清
体裁：古风

旷则其观通，弗旷其观翳。泰山岂不高，一指当前蔽。游目斯小哉，吾廑临政际。用人之贤否，出治之巨细。胥戒有蔽乎，旷乃大公契。所以明与达，重瞳犹自励。
旷观斋
作者：弘历
朝代：清
体裁：古风

表里湖山间，是处独疏朗。虚斋适构成，廓然涵万象。图书鉴古今，草木乐长养。祛彼红尘缘，结此青霞想。鸢鱼自岂知，化机一俯仰。
旷观斋作歌
作者：弘历
朝代：清
体裁：古风

旷观千古，谁能尽诠。旷观四海，浩渺以宽。要不出夫人情，天理吾所惧者。内为私蔽外因物，牵茫乎心而蒿乎。目无易由言，曰旷观。
旷观斋有会
作者：弘历
朝代：清
体裁：五言律诗

长堤亘湖面，堤外接溪田。骋望殊空旷，兴怀无际边。融融识韶意，霭霭飏春烟。斋里观如此，返观斯智焉。
旷览台
作者：弘历
朝代：清
体裁：古风

书堂傍有轩，上足蔽风雨。敞不安窗棂，俯欣畅观睹。画境张林岑，诗趣藏岩龉。据高可号台，而非五层举。设以言其崇，百犬犹卑土。是知在所托，功倍事半古。孟子不我欺，推行艰善处。
旷览台
作者：弘历
朝代：清
体裁：古风

岩室不设窗，旷览图致远。忽忆武侯言，宁静在自返。憧憧则何谓，颠颠信非诞。今日喜殊胜，千村纳稼满。
旷览台
作者：弘历
朝代：清
体裁：古风

崇台才据山之半，已觉穹窿薄霄汉。弗施窗棂图纵观，近则昆湖远赤县。曰耕曰织曰闾阎，何一非吾政所觇。所期五风兼十雨，尤廑大法与小廉。古人旷览鸿文作，而我登斯惟恧若。不如明日即言旋，且恁先忧置后乐。
旷览台作歌
作者：弘历
朝代：清
体裁：古风

我登旷览凡几度，实亦不能偻指数。每登必亦有句留，无过陈言及絮语。兹欲忘言静会之，西抹东涂皆腐鼠。惟欣山云羃众峰，正希东郊作春雨。
旷览台作歌
作者：弘历
朝代：清
体裁：古风

我登旷览台，一度一章作。兴致每不同，台酬我岂薄。今朝所得更胜常，时雨时止幻山光。雨则千林如濯沐，止则万嶂开堂皇。晦何为而隐，明何为而彰。其妙吾不知，所知者诚有益于农桑。
旷览台作歌
作者：弘历
朝代：清
体裁：古风

旷盖系乎心，览寔属乎目。相资二而一，要乃归无欲。我之旷览诚悠矣，惟心惟目期理谐。上而千古关治乱，下而万宇筹栽培。方寸苟或蔽，一双必致乖。游山今复斯登台，顾名思义增惕怀，讵云旷览靡遮哉。
旷览台作歌
作者：弘历
朝代：清
体裁：古风

旷览千古兮，千古有不易辨之史评。旷览九宇兮，九宇有不易悉之人情。旷览目前兮，目前则罗峰侧而岭横。是固供静观与朗吟兮，吾又惧肆志与径行。然则如之何而可兮，莫若付高台之无营。
旷览台作歌
作者：弘历
朝代：清
体裁：古风

旷览千古间，廿二之史亦曾读。旷览九州际，饥寒之民恒在目。法善戒恶犹可免，足衣足食政常恧。而况水旱有不齐，耕九馀三事难复。则惟补苴罅漏耳，养且弗能教何属。一时登此旷览台，即境切已徒吁哉。竭观林木之茈虒，峰岭之崔嵬。循名责实宁在是乎，作歌自讼增徘徊。
旷览台作歌
作者：弘历
朝代：清
体裁：古风

旷览千古，治乱纷其。旷览四海，民隐难知。旷览书史，文海无涯。三事略举其要，皆瞠乎茫若而忸怩。然则登斯台也，讵惟旷览夫景物之清和与山林之幽奇。蒿目恧心，徒为他人议论资。是以小立而即去，知我罪我则任伊。
旷览台作歌
作者：弘历
朝代：清
体裁：古风

每登旷览台，无不作歌酬。兹来作歌歌何事，乃因卫辉一带连遭旱而忧。他处二三寸则已接润，彼因亢久赤地千里袤。他处四五六寸可即称透，彼惟一二寸被终非优。以此日夜虑民窘，缓征加赈乃至今岁正供胥免收。此台旷览足以骋远眸，南望弗见彼民沟壑流，虽云弗见心系悠。亦幸弗见耳，设见吾民困苦状，食将不能下咽增惄愁。
旷览台作歌
作者：弘历
朝代：清
体裁：古风

画家传六法，留白为云山斯高。知其妙而不知所以妙，乃今得于雨后游山之偶遭。散露砟硌，聚藏寥窲。适兹时也，则有敞台栖峻挺之嵺�。欲旷览乎千里，又叆靅其忽交。若隐若现既配藜之无定，方悟造物孕万有而无不含包。图以吟咏揣摩者，惟应罢去默笔橐与笺韬。
旷览台放歌
作者：弘历
朝代：清
体裁：古风

山已据地高，更据山为台。旷览信无极，然此胡为哉。一指或蔽前，泰山为之埋。七字短章闻杜甫，翻手作云覆手雨。不可�者惟人情，高出青霄亦难睹。
旷览台有警
作者：弘历
朝代：清
体裁：古风

敞台栖�□，旷览可百里。然其下有林，轇轕复迤靡。远莫遗莽苍，近或蔽尺咫。即景悟人情，絜矩思治理。察远而忽近，所惧宁无此。
旷览台杂言
作者：弘历
朝代：清
体裁：古风

古今一旷览，君道愓未臻。宇宙一旷览，民艰惭窘贫。更何意寓山水哉，智仁之乐徒虚云。午幸无风，晚将作云，旷览牝谷吐氤氲。如其霈佳�，或可利耕耘，惄如调饥望殷勤。
旷览台歌
作者：弘历
朝代：清
体裁：古风

超然堂畔即旷览，一二二一本乃同。出乎癹骪升寥廓，骋望无极惟澄空。旷斯在目超在意，其间界殊外与中。上下古今纵横世，旷之超之方寸衷。莫若忘言泯二字，炙毂辨亦安能穷。
旷览台率题·其一
作者：弘历
朝代：清
体裁：七言绝句

旷览图资吟兴娱，却予兴每到斯殊。农功患得复患失，老也戒之能戒乎。
旷览台率题·其二
作者：弘历
朝代：清
体裁：七言绝句

翻书不尽古今事，问政难穷人物心。讵曰山林供览畅，惟增年月与愁深。
旷览台绎辞
作者：弘历
朝代：清
体裁：古风

崇山已雄隆，层台复杰峙。心目两无遮，旷览以名此。然予绎其辞，所包实广矣。旷览千古上，兴亡昭至理。旷览八埏间，教养民艰揆。其事虽或殊，其责将谁诿。讵云玩景物，差釐谬千里。
昆明湖上
作者：弘历
朝代：清
体裁：七言律诗

储泽疏流利下田，宜晴镜碧漾澄鲜。唐尧汉武均垂迹，川后天吴各得权。湖达江兮因达海，滇为秦也继为燕。望霖半夏愁无那，思一湔之万顷田。
昆明湖上
作者：弘历
朝代：清
体裁：古风

夏日宜泛舟，泛舟湖欲宽。夜晴晨露瀼，水远暑风寒。漾漾入空明，四面山光攒。骋目见千里，秋意示倪端。载舟怀靡及，乘景兴未阑。菰蒲彼何知，对时都觉欢。
昆明湖上
作者：弘历
朝代：清
体裁：七言律诗

快霁朝来殊畅心，几馀湖上试追寻。东堤石啮腰含涨，西岭云归顶尚阴。风细波轻全拂暑，沾优旸若恰宜今。六桥那畔鳞塍接，骋望新秧喜不禁。
昆明湖上
作者：弘历
朝代：清
体裁：七言律诗

水天一舸玩空澄，今岁清和景倍增。每喜依旬甘雨洒，又看肤寸好云兴。忘机鱼鸟情何限，倒映楼台影几层。元武昨年经此际，濯清等是忆佳称。
昆明湖上
作者：弘历
朝代：清
体裁：七言律诗

雨后明湖偶一过，薰馨风物向清和。祗缘望泽游偏懒，不觉辞春日已多。泼剌银漪擢鱼戟，间关绿荫掷莺梭。寸心暂慰还虞放，佳处流连理则那。
昆明湖上·其一
作者：弘历
朝代：清
体裁：七言绝句

今年湖水未曾消，雨后偏宜荡画桡。翻觉涨痕增雁齿，却教缓缓过虹桥。
昆明湖上·其一
作者：弘历
朝代：清
体裁：五言律诗

湖上春深好，漪澜倍艳清。花浮香锦绣，楼隐画蓬瀛。镜影涵虚牖，虹光映綵楹。偶来俯澄照，缘慰望霖情。
昆明湖上·其三
作者：弘历
朝代：清
体裁：七言绝句

种齐夏稻閒眠牸，缫得新丝罢绩蚕。桑苧桥边鸣桂棹，溪村何异过江南。
昆明湖上·其二
作者：弘历
朝代：清
体裁：五言律诗

时雨时晴节，今春似去年。值庥恒惕若，望稔益殷然。钩筥兴桑陌，耰锄治水田。底须命采绘，孟頫画横前。
昆明湖上·其二
作者：弘历
朝代：清
体裁：七言绝句

西山屏展玉芙蓉，倒影波心翠越浓。的是圣湖真面目，欠惟南北两高峰。
昆明湖上·其四
作者：弘历
朝代：清
体裁：七言绝句

一片湖光接霁光，风来水面送微凉。怡情都为雨旸若，陡虑登秋日正长。
昆明湖上作
作者：弘历
朝代：清
体裁：七言律诗

山景都来水面铺，几馀耐可泛轻舻。柳金桃绮春风梦，蚕陌鳞塍耕织图。三岛忽疑移北地，六桥原不异西湖。骋怀游目真佳处，较禹翻惭无间吾。
昆明湖上作
作者：弘历
朝代：清
体裁：七言律诗

望泽津门忆往回，雨沾湖上试游才。三春趣付不知过，首夏景看有脚来。那惜埭旁花片谢，却欣塍里稻秧栽。云容聚散浑无定，复雨应佳复冀哉。
昆明湖上作
作者：弘历
朝代：清
体裁：古风

朝隮叆靅含轻雨，秋光湖上夫几许。恰因几暇一凭临，不是金风将玉宇。云容波态连苍茫，泠然衣袂生微凉。虫声益壮诉不歇，莲花欲老呈馀芳。金官似重惜寥廓，别开飒景为溟漠。牙樯锦缆漫回翔，湖上疏轩兴所托。玻瓈窗朗无纤埃，宣毫江砚供清陪。香界寺山如画意，我昨适从个里来。
昆明湖上作
作者：弘历
朝代：清
体裁：七言律诗

灵池虚受妥鱼龙，讵止鲸机溯汉踪。燕地波含滇海月，西山影写北高峰。名称取合原无定，佳处游多得未逢。新辟水田千顷绿，喜看惠泽利三农。
昆明湖上作
作者：弘历
朝代：清
体裁：七言律诗

烟宫取便试停桡，仲月风光渐鬯韶。松竹依然三曲径，柳桃改观六条桥。帘掀晴旭寒回避，窗入漪澜影荡摇。一例林丞司筦籥，往焉惭愧是刍荛。
昆明湖上作
作者：弘历
朝代：清
体裁：五言律诗

细雨复少止，明湖以暇游。密云仍恋岭，涨水觉浮舟。又已廿朝阅，稍纾方寸忧。稻塍芃绿润，罍耻可无愁。
昆明湖上作·其一
作者：弘历
朝代：清
体裁：七言绝句

敕政抡材还有暇，昆明咫尺试临诸。依然水木清华处，不到忽过两月馀。
昆明湖上作·其三
作者：弘历
朝代：清
体裁：七言绝句

辟湖蓄水图灌溉，水志亏来二尺过。不误耕畴徐长足，吾宁惟是赏烟波。
昆明湖上作·其二
作者：弘历
朝代：清
体裁：七言绝句

旰宵望雨深忧切，雨足散怀临碧湖。豆町稻塍苏绿意，思量忧实未予孤。
昆明湖上作·其四
作者：弘历
朝代：清
体裁：七言绝句

堤西水阙将断港，未可沙棠径进航。灌输稻田逭旱候，便迟游兴正何妨。
昆明湖上泛舟遂至玉泉山
作者：弘历
朝代：清
体裁：七言律诗

湖水今年总未消，雨沾雅称试清遨。小舟缆引大舟进，西岸人从东岸招。绿苇数湾原可溯，玉泉十里况非遥。润芃稻顷真宜望，不计桥过第几条。
昆明湖上赏荷五首·其一
作者：弘历
朝代：清
体裁：七言绝句

宿雨初收晓露多，几閒湖上赏秋荷。那须牛女标银渚，织出凭看襄锦罗。
昆明湖上赏荷五首·其三
作者：弘历
朝代：清
体裁：七言绝句

幽閒格态静精神，一种亭亭最可亲。轻下筠篙收桂棹，恐妨唐突洛川人。
昆明湖上赏荷五首·其二
作者：弘历
朝代：清
体裁：七言绝句

练桥右畔景偏殊，琳地霞天别一区。便是南巡坐来舫，那更曲院忆西湖。
昆明湖上赏荷五首·其五
作者：弘历
朝代：清
体裁：七言绝句

望雨愁多夏泽乾，花无颜色懒来看。雨沾花好秋临矣，君子奚妨时节阑。
昆明湖上赏荷五首·其四
作者：弘历
朝代：清
体裁：七言绝句

渐入花深香亦深，濛濛露气湿衣襟。同舟不是能诗者，腹藁成来独自吟。
昆明湖中泛舟题景明楼
作者：弘历
朝代：清
体裁：七言律诗

逗景明湖漾木兰，层楼影入碧波宽。开篷恰喜来澄照，倚槛何殊畅远观。耸翠流丹相上下，沼芳堤卉未阑珊。当年忽忆曾题句，卅载流阴一指弹。
昆明湖揽景
作者：弘历
朝代：清
体裁：五言律诗

试探新秋信，因来山水间。有风爽满目，过雨黛凝鬟。波意将呈澈，云容欲就閒。绿塍消息好，私幸慰民艰。
昆明湖泛舟
作者：弘历
朝代：清
体裁：七言律诗

何处燕山最畅情，无双风月属昆明。侵肌水色夏无暑，快意天容雨正晴。倒影山当波底见，分流稻接垸边生。披襟清永饶真乐，不藉仙踪问石鲸。
昆明湖泛舟
作者：弘历
朝代：清
体裁：七言律诗

圣化寺墙堤左边，出墙轻舫溯长川。绣漪桥影镜奁展，万寿山光画㡧悬。岸柳已藏黄鸟啭，桨兰微带翠萍牵。湖波漫惜减三寸，正为乘时灌稻田。
昆明湖泛舟
作者：弘历
朝代：清
体裁：五言律诗

春水碧澄清，春舟款款轻。吟他天上坐，畅我画中情。未至花如雾，聊欣镜屏晶。吁哉言失矣，视远可胥明。
昆明湖泛舟
作者：弘历
朝代：清
体裁：五言律诗

画棹泛澄空，春光即渐融。柳丝低染绿，桃蕾远看红。平水无多浪，徐帆那藉风。西南山榭好，舣岸陟其嵏。
昆明湖泛舟·其一
作者：弘历
朝代：清
体裁：七言绝句

六棹澄虚候岸边，崇台陟降便登船。底知雨后昆明好，天水风凉上下鲜。
昆明湖泛舟·其一
作者：弘历
朝代：清
体裁：七言绝句

畅春诘旦问安回，阁部封章毕揽裁。便路还因几有暇，泛舟正喜冻全开。
昆明湖泛舟·其一
作者：弘历
朝代：清
体裁：七言绝句

秋入沧池潋玉波，蓼花极渚晚红多。金行满意萧澄景，此际惟应让素娥。
昆明湖泛舟·其一
作者：弘历
朝代：清
体裁：七言绝句

载阳冰泮水生波，桂棹沿寻景若何。凫雁翱翔多乐意，不施矰缴取头鹅。
昆明湖泛舟·其一
作者：弘历
朝代：清
体裁：七言绝句

雨后明湖生嫩凉，寿峰翠濯水中央。已欣蓼穗深添色，却惜荷花暗减香。
昆明湖泛舟·其三
作者：弘历
朝代：清
体裁：七言绝句

优沾腊雪春泉旺，潴蓄昆明资灌田。农畯林丞今见惯，更无浮议倡如前。
昆明湖泛舟·其三
作者：弘历
朝代：清
体裁：七言绝句

会波楼畔进兰舟，似酒新波绿正柔。一带西山恍三竺，堤烟拖际影沉浮。
昆明湖泛舟·其三
作者：弘历
朝代：清
体裁：七言绝句

泛湖最合新秋爽，暑已去时寒未来。漭沆明漪烟霭澹，兰舟恰趁好风开。
昆明湖泛舟·其三
作者：弘历
朝代：清
体裁：七言绝句

荷渚从来拟若耶，叶全出水未开花。兰舟迟日重言泛，六月春光看浦霞。
昆明湖泛舟·其三
作者：弘历
朝代：清
体裁：七言绝句

露下波澄又一时，蝉声流出最高枝。无将惬意清秋景，遮莫仍怀宋玉悲。
昆明湖泛舟·其二
作者：弘历
朝代：清
体裁：七言绝句

凤池春水碧溶溶，雁已回翔鱼未喁。却见湖心望蟾阁，晶盘擎出玉芙蓉。
昆明湖泛舟·其二
作者：弘历
朝代：清
体裁：七言绝句

初生春水绿如油，堤柳含风意已柔。耕织图边过画舫，一年民务廑从头。
昆明湖泛舟·其二
作者：弘历
朝代：清
体裁：七言绝句

层峰霁翠落波心，佳景当秋效静深。晴雨三时萦万虑，西成盼近为开襟。
昆明湖泛舟·其二
作者：弘历
朝代：清
体裁：七言绝句

烟光离合柳千株，掩映溪堂别一区。屈指昨来曾几日，绿舟言泛是秋湖。
昆明湖泛舟·其二
作者：弘历
朝代：清
体裁：七言绝句

蓄眼云山影荡摇，玉峰塔矗翠林标。榜人拽使樯竿倒，却为长堤过柳桥。
昆明湖泛舟·其四
作者：弘历
朝代：清
体裁：七言绝句

欲下鸥凫意尚猜，半湖冰结半湖开。六桥畔已烟光好，便拟鸣榔一溯洄。
昆明湖泛舟·其四
作者：弘历
朝代：清
体裁：七言绝句

湖西南角低成迥，积土为山上有堂。气爽风轻日未午，乘閒揽景重维航。
昆明湖泛舟·其四
作者：弘历
朝代：清
体裁：七言绝句

花胎寒勒柳条轻，诗品虞乡最有情。一字由来不曾著，风流尽得是昆明。
昆明湖泛舟之作
作者：弘历
朝代：清
体裁：古风

春舟泛春水，如友邂逅新。左右无不宜，行止咸欣欣。绿蒲未隐岸，白芷才刺漘。镜影涵疏峰，濯濯亦可人。旅雁自南来，沙渚相依亲。明朝还北去，回望潇湘云。
昆明湖泛舟之作
作者：弘历
朝代：清
体裁：七言律诗

雨后湖山上下鲜，兰舟缓棹破溪烟。千重云树绿才吐，一带霞桃红欲然。卖酪声稀禁火后，流觞景试禊朝前。六桥那畔犹堪赏，水足陂塍待治田。
昆明湖泛舟作·其一
作者：弘历
朝代：清
体裁：七言绝句

一片明湖千顷波，布帆不动惠风和。虽然欠入双峰影，却见西山濯翠螺。
昆明湖泛舟作·其三
作者：弘历
朝代：清
体裁：七言绝句

蜿蜒长堤接六桥，虚明镜里荡兰桡。群芳傲得东坡句，西子奚称独冶姚。
昆明湖泛舟作·其二
作者：弘历
朝代：清
体裁：七言绝句

汀兰岸柳斗青时，映带烟光润且滋。最爱湖心教缓棹，春云又作雨丝丝。
昆明湖泛舟作·其四
作者：弘历
朝代：清
体裁：七言绝句

插秧尚早育蚕未，北地由来节候迟。耕织图边花柳意，待人著语是便宜。
昆明湖泛舟即景杂咏
作者：弘历
朝代：清
体裁：古风

一片玻瓈万顷如，轻舟耐可泛澄虚。湖芳岸秀供时赏，水色山光自太初。六棹翻如举六翮，轩轩亦足拟凌云。因思班氏连珠语，三握求贤敢不勤。湖波今比旧时宽，骤雨涨来虑泛澜。豫泄尾闾翻致浅，从来利弊两全难。水华适遇涨漫过，花朵不如往岁多。消速幸无害禾黍，吾宁图祗为观荷。六桥一带亘长堤，堤界昆明东与西。舟过荇桥景又别，睇佳榭似早相徯。
昆明湖泛舟即景杂咏·其一
作者：弘历
朝代：清
体裁：七言绝句

白芷青蒲带远濆，长堤一道两湖分。六桥宛转皆通港，随所之舟遇可欣。
昆明湖泛舟即景杂咏·其三
作者：弘历
朝代：清
体裁：七言绝句

波态天光正宜阔，堤花岸柳总含濡。玉泉塔影当空落，疑是北高临圣湖。
昆明湖泛舟即景杂咏·其二
作者：弘历
朝代：清
体裁：七言绝句

雨后水风凉不冷，舟中烟霭润无尘。已欣春景丽如许，又见西山云吐新。
昆明湖泛舟即景杂咏·其四
作者：弘历
朝代：清
体裁：七言绝句

凫雁驾鹅不避舟，湖宽天阔任优游。笑他寒俭称高逸，说到无心狎野鸥。
昆明湖泛舟拟竹枝词·其一
作者：弘历
朝代：清
体裁：词

冻解明湖漾绿波，新蒲回雁识春和。六桥一带谁渲染，借得苏堤画意多。
昆明湖泛舟拟竹枝词·其三
作者：弘历
朝代：清
体裁：词

玉泉山色沐才如，便拟溯洄聊待诸。匪止游知不可亟，大都兴亦欲留馀。
昆明湖泛舟拟竹枝词·其二
作者：弘历
朝代：清
体裁：词

前朝微雨润如酥，今日春烘耕织图。那为无端供问景，所廑纴妇与耕夫。
昆明湖泛舟拟竹枝词·其五
作者：弘历
朝代：清
体裁：词

鵁鶄鸥鹭浴还飞，曾未传宣放水围。讵是饰辞助生气，也缘观物任天机。
昆明湖泛舟拟竹枝词·其六
作者：弘历
朝代：清
体裁：词

竹枝本是湘竹枝，一篙两篙画舫移。移向前川宛湘浦，底殊弄影故林时。
昆明湖泛舟拟竹枝词·其四
作者：弘历
朝代：清
体裁：词

西山倒影翠犹浓，只少南峰与北峰。便使不差一些子，白苏丽句孰齐踪。
昆明湖泛舟杂咏·其一
作者：弘历
朝代：清
体裁：七言绝句

水消分比常年少，水长量赢往岁多。可不平湖轻舫泛，缓教鼓枻漫忙过。
昆明湖泛舟杂咏·其三
作者：弘历
朝代：清
体裁：七言绝句

战舰湖心列若眉，舟操安寓不忘危。诘戎时亦兼行赏，漫拟金明竞水嬉。
昆明湖泛舟杂咏·其二
作者：弘历
朝代：清
体裁：七言绝句

一带西山展黛眉，高低翠影入沧池。峰容宁是濯未足，仍与波心荡漾之。
昆明湖泛舟杂咏·其四
作者：弘历
朝代：清
体裁：七言绝句

晴霭柳塘复苇湾，岸临舟舣便登山。湖光设若拟西子，宜是鸣琴蕉石间。
昆明湖泛舟由玉河至静明园沿途杂咏·其一
作者：弘历
朝代：清
体裁：七言绝句

隔岁香山例一游，平湖横渡木兰舟。波宽鉴远临西望，上下峦光早漾浮。
昆明湖泛舟由玉河至静明园沿途杂咏·其七
作者：弘历
朝代：清
体裁：七言绝句

玉泉原是水源头，量水高低事蓄收。物理由来贵节制，宁当一往听其流。
昆明湖泛舟由玉河至静明园沿途杂咏·其三
作者：弘历
朝代：清
体裁：七言绝句

桥垂玉带卧横波，内则昆湖外玉河。过此双堤例引缆，黄头省力笑颜多。
昆明湖泛舟由玉河至静明园沿途杂咏·其二
作者：弘历
朝代：清
体裁：七言绝句

开拓湖池缘底事，利农习武两殷吾。画图四面今多景，自问还惭有是乎。
昆明湖泛舟由玉河至静明园沿途杂咏·其五
作者：弘历
朝代：清
体裁：七言绝句

两番春雨润鳞田，种稻今年早向年。夏长秋收时尚远，心虽小慰更茫然。
昆明湖泛舟由玉河至静明园沿途杂咏·其八
作者：弘历
朝代：清
体裁：七言绝句

漾过高水界湖楼，园至静明画舫收。今日此间慢留憩，且需归便有诗酬。
昆明湖泛舟由玉河至静明园沿途杂咏·其六
作者：弘历
朝代：清
体裁：七言绝句

节节闸河有蓄宣，橹摇还藉缆丝牵。赏花笑彼遇石者，恰似今兹上水船。
昆明湖泛舟由玉河至静明园沿途杂咏·其四
作者：弘历
朝代：清
体裁：七言绝句

似罫溪塍始插秧，茅檐帘下值蚕忙。今朝耕织图名副，为尔廑怀正未央。
昆明湖泛舟示尹继善
作者：弘历
朝代：清
体裁：古风

泛舟昆明携近臣，继善南来亦同舸。忽然博古谓盛世，袭彼汉名似弗可。笑而谓之意固佳，黑土原非沿劫火。未闻神池自尧乎，讵始茂陵刘郎那。道古且置言今时，即云袭汉我不辞。辟疆二万里以外，用兵才阅五载迟。西海一带皆吾属，岁岁入贡朝丹墀。伊犁耕牧日孳息，烽火不作宁边陲。一狼千羊非所喻，试问元封能尔为。
昆明湖泛舟至万寿山即景杂咏·其一
作者：弘历
朝代：清
体裁：七言绝句

界湖玉蝀饮漪波，上下天光一色多。我适馀杭返巡跸，那更苏氏较如何。
昆明湖泛舟至万寿山即景杂咏·其三
作者：弘历
朝代：清
体裁：七言绝句

宛转长堤夹镜临，六桥一带雅宜寻。景明楼畔青青柳，未见含烟早锁阴。
昆明湖泛舟至万寿山即景杂咏·其二
作者：弘历
朝代：清
体裁：七言绝句

湖阔微风亦作涛，锦帆不藉进长篙。今春雨足畦馀水，赢得昆明涨影高。
昆明湖泛舟至万寿山即景杂咏·其四
作者：弘历
朝代：清
体裁：七言绝句

香锦盈盈徼露鲜，虽无曲院有风莲。此中神解都知否，十景应教图补全。
昆明湖泛舟至玉泉山·其一
作者：弘历
朝代：清
体裁：七言绝句

春水今年好泛舟，乘閒耐可溯源头。予心所乐不存此，乐在千畦溉早周。
昆明湖泛舟至玉泉山·其三
作者：弘历
朝代：清
体裁：七言绝句

界湖楼畔舣兰桡，明净溪山胜赏邀。踰月虽然此孤负，还饶蓄眼物华撩。
昆明湖泛舟至玉泉山·其二
作者：弘历
朝代：清
体裁：七言绝句

育蚕种稻学江南，率欲因之民务探。耕织图边看活画，四明楼璹较应惭。
昆明湖泛舟至玉泉山即事
作者：弘历
朝代：清
体裁：七言律诗

欲往香山小驻銮，畅春清晓敬询安。取程水路舟行近，传膳玉泉斋憩宽。此已美哉彼尽善，两无系耳一先盘。指西阿那绿云表，少刻斯为俯镜看。
昆明湖泛舟至藻鉴堂
作者：弘历
朝代：清
体裁：五言律诗

视事馀清暇，昆明一泛舟。棹穿锦绣浦，堂据凤麟洲。到此暑何有，于焉兴每留。衡材将析理，惟是愧前脩。
昆明湖泛舟观荷
作者：弘历
朝代：清
体裁：七言律诗

踰月昆明未泛漪，此来雨后正荷时。清芬递似酬诗约，净植亭真入画姿。不许黄头急拨棹，恰宜青雀尽褰帷。譬如左右皆君子，相对宁当无一辞。
昆明湖泛舟观荷·其一
作者：弘历
朝代：清
体裁：七言绝句

六棹轻舻捷胜驰，故教今日且迟迟。满湖出水芙蓉照，正是晨凉泻露时。
昆明湖泛舟观荷·其三
作者：弘历
朝代：清
体裁：七言绝句

花台叶伞蔽平波，题品濂溪定不讹。左右后前尽君子，吾方渴此岂辞多。
昆明湖泛舟观荷·其二
作者：弘历
朝代：清
体裁：七言绝句

芳葩布濩灿池塘，玉镜光中霞摇光。料胜明湖曲院畔，不闻丝管祗闻香。
昆明湖泛舟观荷三首·其一
作者：弘历
朝代：清
体裁：七言绝句

昼长颇觉有馀暇，雨后明湖一泛舟。底更机丝烦织女，铺来霞锦蔽波稠。
昆明湖泛舟观荷三首·其三
作者：弘历
朝代：清
体裁：七言绝句

倾擎瀼露飏微风，正朵斜葩态各工。香色已臻十分净，还教浣濯镜光中。
昆明湖泛舟观荷三首·其二
作者：弘历
朝代：清
体裁：七言绝句

一堤湖水隔东西，两界荷花开总齐。欲拟形容艰得句，红玛瑙照绿玻璃。
昆明湖泛舟观荷之作·其一
作者：弘历
朝代：清
体裁：七言绝句

昨夜优霖晓快霁，昆明湖水已增波。前轩次第畴咨罢，便泛兰舟一赏荷。
昆明湖泛舟观荷之作·其三
作者：弘历
朝代：清
体裁：七言绝句

西湖花较东湖盛，六棹因之过练桥。香世界中清净色，尽游汗漫不知遥。
昆明湖泛舟观荷之作·其二
作者：弘历
朝代：清
体裁：七言绝句

今年时雨复时旸，候趱风吹华黍香。讵止馀波及草木，水华亦觉茂殊常。
昆明湖泛舟观荷之作·其四
作者：弘历
朝代：清
体裁：七言绝句

绿叶撑如油碧伞，红葩擎似赤琼杯。倾来沆瀣宜烹茗，携上春风啜茗台。
昆明湖荷花词·其一
作者：弘历
朝代：清
体裁：七言绝句

深红淡白尽开齐，水面风来香满堤。谁道秋湖乏春色，春光恒在六桥西。
昆明湖荷花词·其三
作者：弘历
朝代：清
体裁：七言绝句

十里霞香荡桨过，花潭叶屿锦成窠。绝胜越角将吴曲，未许妖姬斗绮罗。
昆明湖荷花词·其二
作者：弘历
朝代：清
体裁：七言绝句

净植清标欲拂衣，锦帆风里度芬菲。漫云鸥鸟无情者，看取眠波不忍飞。
昆明湖荷花词·其四
作者：弘历
朝代：清
体裁：七言绝句

绿盖珠擎晓露濡，盈盈照水足清臞。近天赢得常吟赏，曲院还能似此无。
昆明湖观荷·其一
作者：弘历
朝代：清
体裁：七言绝句

几日因循未此过，趁晴沿泛一观荷。湖宽分出花无万，君子由来不厌多。
昆明湖观荷·其三
作者：弘历
朝代：清
体裁：七言绝句

练桥过去镜桥来，来去都欣净植陪。分付篙师须慢著，众香国里得徘徊。
昆明湖观荷·其二
作者：弘历
朝代：清
体裁：七言绝句

叶态花姿总绝尘，依依照影入清沦。露瀼秋晓微风过，乱泻圆珠是水银。
昆明湖雨泛·其一
作者：弘历
朝代：清
体裁：七言绝句

欲往香山数日居，畅春敬告出林闾。明湖顺路因乘舫，恰喜��正委如。
昆明湖雨泛·其三
作者：弘历
朝代：清
体裁：七言绝句

棼丝漠漠舫行行，不觉行惟听棹声。大似孤山往灵隐，六桥侧畔雨中情。
昆明湖雨泛·其二
作者：弘历
朝代：清
体裁：七言绝句

几日作阴雨间零，既欣既盼倚兰舲。较于往岁诚殊胜，惟益求佳益靡宁。
昆明湖雨泛·其四
作者：弘历
朝代：清
体裁：七言绝句

玉泉山色雾中藏，乍见停舟到苑墙。登陆传餐理章奏，轻舆遵路破烟光。
昆明雨泛·其一
作者：弘历
朝代：清
体裁：七言绝句

掠水霏丝荡画桡，满欣优泽继前朝。阵云却惜收烟脚，尚自空濛霭六桥。
昆明雨泛·其一
作者：弘历
朝代：清
体裁：七言绝句

西山又喜晓云封，叆靅旋看势越浓。一棹昆明泛空阔，珠帘四面忽重重。
昆明雨泛·其三
作者：弘历
朝代：清
体裁：七言绝句

烟中远岫翠痕失，堤外垂杨绿意生。恰忆昨春南国景，菱丝甓社半帆横。
昆明雨泛·其三
作者：弘历
朝代：清
体裁：七言绝句

蓄水原来为农务，灌畦湖浅也何妨。烟丝中有予心乐，到处鳞塍遍插秧。
昆明雨泛·其二
作者：弘历
朝代：清
体裁：七言绝句

乱点随风疏复密，寒光度水有还无。常年一雨还艰得，叠沛频沾有是乎。
昆明雨泛·其二
作者：弘历
朝代：清
体裁：七言绝句

森森银竹度空寒，润意西山隐翠峦。不是米家书画舫，潇湘何事等閒看。
昆明雨泛·其四
作者：弘历
朝代：清
体裁：七言绝句

水田鳞次接塘陂，陌上柔桑蚕起时。貌得江乡自人力，阴晴谁料亦相随。
昆明雨泛六韵
作者：弘历
朝代：清
体裁：五言排律

杳霭瀁沧流，浽㵟拂�舟。少男风致雨，炎帝夏为秋。已觉披襟爽，还欣纵目悠。荷香清胜麝，稻色绿于油。活画潇湘意，浑成河汉游。玉泉远烟外，澄翠处言留。
昌运宫
作者：弘历
朝代：清
体裁：七言律诗

玉泉发脉注长河，佛宇仙宫夹岸多。阅岁郁攸致不戒，一时重鼎庆斯那。高居上帝朝绛节，愿锡康年绥宝禾。碑抚前朝珰肆横，谬称昌运运如何。
明亭
作者：弘历
朝代：清
体裁：七言绝句

四柱明亭不设窗，八方常纳景无双。阇黎公案由来熟，祗说从他声色摐。
明亭
作者：弘历
朝代：清
体裁：七言绝句

明亭曾不设窗�，小立居然恰性灵。无尽山泉仁知体，日呈色色与形形。
明亭
作者：弘历
朝代：清
体裁：五言绝句

石亭才四柱，台榭围周遭。朴野固非匹，阅时此或牢。
明亮等奏报攻克石隆苗寨阵斩石柳邓大功告成诗以志喜
作者：弘历
朝代：清
体裁：五言排律

历岁捷音盼，诘朝露布观。七旬宁祇格，一首正诛完。毋已行歼戮，有惭舞羽干。两臣规画定，二将镇持安。更复图环击，仍增赞大端。用长各努力，无贰合陈丹。鼓勇率群旅，同心协众官。险峰如翼上，深穴那容盘。平陇据前窟，贵鱼袭后㠝。分投进四路，深入独先殚。左右循头压，绕围从尾刊。渠思冒险出，子乃被生拦。次第视功赉，慰欣敢志宽。亦由衷素定，诚喜众争抟。本类度之愬，真成项遇韩。双忠悲已渺，未得此功看。
明人合笔端阳景即用图中顾景星题句韵
作者：弘历
朝代：清
体裁：七言绝句

夏五昼长晷缓移，同人粽席聚相知。为花为果各奏技，恰似八音繁会时。
明制百花洲图犀角杯八韵内库弆置多年偶观故物见此杯特精雅因题句
作者：弘历
朝代：清
体裁：五言排律

巧斲东湖景，亭台倒影明。往来织兰枻，迤逦带江城。泊似杨万里，弆传项子京。可观疑可步，宜画复宜评。解鸩因为器，骇鸡特是精。燃殊温峤智，献表赵佗诚。库置初经目，笔吟偶缱情。奚关贱难得，谀语瑞图呈。
明史纲目书成有述·其一
作者：弘历
朝代：清
体裁：七言律诗

直道惟凭信史留，斯民三代理无偷。学探司马治平要，书慕文公体例优。亦曰此心无予夺，敢云我志在春秋。编摩端识权衡在，鱼鲁何妨付校雠。
明史纲目书成有述·其三
作者：弘历
朝代：清
体裁：七言律诗

金川门外血波横，大义奚称旦辅成。难讳齐黄疏计略，尚怜气节在公卿。缁衣不辨真兮伪，斗粟从来弟与兄。独笑吉安胡侍讲，一猪不忍太痴情。
明史纲目书成有述·其二
作者：弘历
朝代：清
体裁：七言律诗

蛇分星聚瑞符覃，崛起原从皇觉庵。燕国帝车遥指北，金陵王气遂昌南。一时开创经猷集，奕世风声节义谈。若论兴王自东土，比汤惭德更无惭。
明史纲目书成有述·其五
作者：弘历
朝代：清
体裁：七言律诗

持盈保泰信惟艰，往复平陂理转环。拜疏省僚群自去，垂衣宫禁尚耽閒。蜩螗三案纷轇轕，门户东林激变患。独有思陵殉宗社，故宜矜惜动龙颜。
明史纲目书成有述·其六
作者：弘历
朝代：清
体裁：七言律诗

赏罚当时犹贵信，况于万世信无刊。从来旧史传三述，亦越新编切五难。义利纤毫毋或爽，劝惩一字必期安。试观三百年间事，已意曾无爱恶干。
明史纲目书成有述·其四
作者：弘历
朝代：清
体裁：七言律诗

慢言此辈弱而愚，甫节鱼童何代无。不少英明偏授柄，端因威福遂专枢。善窥更自依房闼，妙术惟应导宴娱。屋社当年缘底事，厉阶屡肇自宫徒。
明月池
作者：弘历
朝代：清
体裁：古风

与山为出，与池为入。辗轮皓魄初不知，一任名安及字立。即今在池合言池，我来白日非宵时。如是当前咏明月，鱼兔莫得何筌蹄。
明月池
作者：弘历
朝代：清
体裁：古风

花宫隐翠微，云衢入深邃。春禽唱梵声，石泉洗尘意。西岭跋马返，于焉可小憩。明月在池无，山僧难拟议。
明月池·其一
作者：弘历
朝代：清
体裁：七言绝句

一泓岩里水贮池，云有明月每印之。何处无水无明月，而此享帚名偏垂。
明月池·其二
作者：弘历
朝代：清
体裁：七言绝句

我来见水弗见月，会心亦复因之别。试看溶溶朗朗中，玉轮当面初不阙。
明漪楼
作者：弘历
朝代：清
体裁：古风

层楼临坦溪，额有明漪字。宁渠在观澜，其中具深意。漪实动之形，明兼静之义。明弗出乎静，纷然随物蔽。慎在临漪人，动当虑其肆。
明漪楼
作者：弘历
朝代：清
体裁：五言律诗

层楼近碧池，阶戺漾明漪。自具文章旨，相资淡荡思。双双下凫子，个个跃鱼儿。俯仰皆天趣，还从镜里披。
明漪楼
作者：弘历
朝代：清
体裁：五言律诗

春孟呈冰鉴，清流有所思。依然斯曲沼，倏尔作明漪。鱼跃意如喜，鹭翔影自窥。壁间吟旧句，曾未几多时。
明漪楼
作者：弘历
朝代：清
体裁：七言绝句

曲池冰冻未生波，借问明漪意若何。无极濂溪著图说，互为根究静居多。
明漪楼
作者：弘历
朝代：清
体裁：古风

涟漪称以明，其明实无心。故无物不照，妍媸听自临。寄言照物者，于斯应酌斟。苛察以为明，匪明暗乃侵。戒已并戒人，五字聊成吟。
明漪楼
作者：弘历
朝代：清
体裁：七言绝句

溪楼宜构水晶宫，骋望凭栏上下空。动影一般含窈窕，浸山宁让杜词工。
明漪楼
作者：弘历
朝代：清
体裁：古风

重楼俯琳沼，石基近水裔。鸢鱼玩几上，波澜挹窗际。兹来冻未消，前趣姑且置。动静互为根，春工况已试。微风冰镜表，觉有明漪意。
明漪楼
作者：弘历
朝代：清
体裁：五言律诗

飞阁临无地，方塘印有天。翻光闪檐梠，落照彻沦涟。风月随时趣，鸢鱼契道诠。南昌如可拟，作记恧前贤。
明漪楼即景
作者：弘历
朝代：清
体裁：七言律诗

犹思前月一凭临，冰镜呈来波影沈。亦自皎然堪悦目，所嫌凝若鲜开襟。心澄何必不波好，景谧偏宜有象寻。恰似收将诗趣在，分明今日待摅吟。
明皇试马歌题韩干所画
作者：弘历
朝代：清
体裁：古风

我曾见赵霖六马传贞观，立石像人人拔箭。数骑尝寇陷阵中，凛凛英风千载羡。兹乃歌韩干，试马写明皇，疑是温泉初罢宴。据鞍袖手颜微酡，两人夹持尚兢战。呜呼开创何雄守何弱，宴安酖毒忽尔忘天眷。渔阳鼙鼓来动地，难免蜀道崎岖拥款段。画图所贵鉴戒存，瞿然抚古兴遐叹。
明窗
作者：弘历
朝代：清
体裁：古风

侵晓驿程登，卓午行营驻。武帐俨书斋，纸窗迎阳煦。从来乐三馀，奚必拘温树。挂瓶菊尚菲，睡鸭兰堪炷。晰理固忘机，研精亦得趣。明朝觅此情，回首寒烟路。
明窗
作者：弘历
朝代：清
体裁：七言绝句

养性明窗异养心，惟应六一是知音。他年若得遂初愿，净几还欣帖背临。
明窗
作者：弘历
朝代：清
体裁：古风

冬日故可爱，况在明窗间。网轩静微风，蛎牖散嫩暄。岁功验玉烛，时序窥铜浑。三馀于焉适，万几聊以閒。陡忆蜀西军，遐心数往还。
明窗
作者：弘历
朝代：清
体裁：五言律诗

冬日诚衰日，三馀乐岁馀。宴温浮碧网，迟丽度朱疏。把卷忘言处，含毫得句初。太康古有戒，俯仰惜居诸。
明窗
作者：弘历
朝代：清
体裁：古风

山房浅置檐，曦牖暖烘幕。温暾晃阳林，朔气避阴壑。儒拟白驹速，农喜黄棉著。绨几陈芸编，稽古一斟酌。衰盾殊爱畏，絜矩知所托。
明窗
作者：弘历
朝代：清
体裁：五言律诗

徙倚明窗下，温暾朱鸟光。寄閒忘景急，致远觉时长。装火檀喷鼎，扶盆橘染缃。玩辞届来复，安静养微阳。
明窗
作者：弘历
朝代：清
体裁：古风

毡室无风亦自暖，纸窗受日光犹满。温暾融盎总如春，今昔年华纷在眼。毳幕布帐拱和门，土灶烟疏未午飧。奔波岂少无家者，广厦惟怀杜老言。
明窗一首
作者：弘历
朝代：清
体裁：七言绝句

明窗讵曰尚高閒，辟达重华志仰攀。越若临民慎恭已，克知图易在思艰。
明贤象牙章歌
作者：弘历
朝代：清
体裁：古风

古有刻玉为六玺，是为天子之宝瑞。炎刘以降铜印传，上自公侯下郎吏。牙门部曲行军符，以昭信守别真伪。抑埴亦复誇象齿，制巧用便钗脚利。何人好古比集狐，明贤历历著名氏。貂珰但知金玉重，弃置尚方之敝笥。我偶发视识旧物，乃命文臣重排次。徵明父子为巨擘，太原王宠包山治。墨林鉴赏最精当，幼于雅抱山林志。屈指鸿儒凡几辈，如在一堂相把臂。文苑盛事有如此，金薤连城逊美萃。龟坛螭纽无不具，大小鸟篆咸该备。锦囊檀匣允所宜，肯教俗物同滥厕。名章幸得归九重，不然优孟风应炽。不然优孟风应炽，嗟嗟刚卯翻增愧。
易元吉池塘清景
作者：弘历
朝代：清
体裁：七言绝句

莲花已落莲子出，桃叶深笼桃实垂。一段江南秋晓意，毵毵独立有馀思。
易元吉聚猿卷
作者：弘历
朝代：清
体裁：五言律诗

刻意入山居，传神写戏狙。诡称君子变，沐比楚人如。挂树腾而迸，饮泉轩且渠。不因耽置酒，羁络讵加诸。
易字
作者：弘历
朝代：清
体裁：七言绝句

新书易旧新还旧，凡几更书始惬心。习字故知如是可，求人毋乃背迟任。
易州四贤祠
作者：弘历
朝代：清
体裁：七言绝句

市骏延来四俊臣，胜东齐尚惧西秦。独留报惠王书耳，古道依稀在此人。
易州道中
作者：弘历
朝代：清
体裁：古风

去时颇虑雨，回途亟望雨。幸因大礼成，元宫安复土。恭奉黄舆归，太室将升祔。春膏虽优沾，久晴月馀睹。饱穗待麦麰，发苗渴禾黍。骋目尚青葱，廑心益忙怇。设更泽稍稽，恐孤春膏普。山云纵屡作，堀堁每阻遌。艰哉念农民，涉矣忘行旅。终夜不能眠，问云厌风鼓。忧旱实我恒，慰藉思圣母。即今复如斯，谁复怜斯苦。
易州道中作
作者：弘历
朝代：清
体裁：古风

孟夏经斯地，望霖为心愁。既而渥甘膏，仍称麦有收。黍禾苗益壮，芃芃蔚如油。去京不甚遥，农务无大殊。今年较雨旸，弗与往岁侔。每觉待泽殷，即得霈泽稠。所以高下田，一律登稔秋。兹来阅场圃，村村崇墉酬。更看绿陇间，率已茁冬麰。额手慰且盼，三白如愿不。复闻迤南郡，秋雨被未周。虽弗致成灾，缓徵逭诛求。犹虑麦艰种，廑念萦悠悠。河北应亦同，谕问驰驿邮。勤民与祈年，此外吾何谋。
易州道中作
作者：弘历
朝代：清
体裁：五言律诗

晓云初欲泮，山雨未全收。润意深春仲，诗情满易州。绿湔连野陇，红濯隐村陬。觌面安河到，无方小憩留。
易州道中作·其一
作者：弘历
朝代：清
体裁：七言绝句

晓日千村飏爨烟，邮程廿里迟鸣鞭。逢迎田父多欢色，生计闾阎胜去年。
易州道中作·其二
作者：弘历
朝代：清
体裁：七言绝句

易水流沙率不深，潦收野渡那须寻。荆轲山矗秋云表，想像当年壮士心。
易州道中览古
作者：弘历
朝代：清
体裁：七言绝句

樊馆荆山迤逦过，燕丹好客信如何。深谋适作亡燕计，笑尽东流易水波。
易舆六韵
作者：弘历
朝代：清
体裁：五言排律

过桥因易舆，农事历观诸。艾麦纷堆彼，盼晴益切予。目存都合什，身坐可翻书。雾捲日旋朗，慰生忧以除。少乘仍策马，弗久到行庐。未午多清暇，槐风入牖虚。
昔予读书之暇间亦旁涉绘事尝恭制数图进圣母用供清玩兹蒙圣母宣付装潢仍命各题以句敢辞不文聊以效九如之颂云尔·其一
作者：弘历
朝代：清
体裁：七言律诗

埭畔凌冬傲雪株，濡毫渲染发清娱。松枝翠拂苍鸾尾，竹实红垂火齐珠。香散檀心欺蜡淡，花悬磬口带寒敷。作朋三寿微忱切，生意长含看此图。
昔予读书之暇间亦旁涉绘事尝恭制数图进圣母用供清玩兹蒙圣母宣付装潢仍命各题以句敢辞不文聊以效九如之颂云尔·其七
作者：弘历
朝代：清
体裁：七言律诗

天际云呈白玉盘，花光如雪望漫漫。冷香离合因风悟，清影横斜界地寒。开处已知春渐逗，折来常记腊初残。月明林下青邱句，彷佛今从画里看。
昔予读书之暇间亦旁涉绘事尝恭制数图进圣母用供清玩兹蒙圣母宣付装潢仍命各题以句敢辞不文聊以效九如之颂云尔·其三
作者：弘历
朝代：清
体裁：七言律诗

一枝秾丽占东风，生态㬅陀落画中。澹晕华脂饶的皪，细锼红玉著玲珑。叶酣宿露凌晨沃，香散春晴傍午融。见说西池培植厚，人间富贵讵能同。
昔予读书之暇间亦旁涉绘事尝恭制数图进圣母用供清玩兹蒙圣母宣付装潢仍命各题以句敢辞不文聊以效九如之颂云尔·其二
作者：弘历
朝代：清
体裁：七言律诗

漙漙珠露未凝霜，丹桂黄花应节芳。细蕊密攒金粟碎，疏英低荫玉墀香。喜从月殿分根远，爱饮秋泉益算长。同是神仙称上药，驻年无羡九霞觞。
昔予读书之暇间亦旁涉绘事尝恭制数图进圣母用供清玩兹蒙圣母宣付装潢仍命各题以句敢辞不文聊以效九如之颂云尔·其五
作者：弘历
朝代：清
体裁：五言律诗

梅雨初收候，林兰每放花。素苞欺雪艳，粉蕊净铅华。映月姿逾澹，临风香更赊。多情怜野雀，栖托一枝斜。
昔予读书之暇间亦旁涉绘事尝恭制数图进圣母用供清玩兹蒙圣母宣付装潢仍命各题以句敢辞不文聊以效九如之颂云尔·其六
作者：弘历
朝代：清
体裁：六言诗

冷露暗滋秋草，著花红紫成堆。小凤贪餐竹实，合教一处同开。络纬送声秋至，蜻蜓弄影风凉。幽卉一丛舒艳，都来石畔寻香。
昔予读书之暇间亦旁涉绘事尝恭制数图进圣母用供清玩兹蒙圣母宣付装潢仍命各题以句敢辞不文聊以效九如之颂云尔·其四
作者：弘历
朝代：清
体裁：古风

梨花开足晚香含，白燕飞来春正酣。栖傍银云人不见，祗闻好语报呢喃。香雪霏霏入眼新，一双玉剪舞暄辰。上林景物非人世，花鸟春来总绝尘。
昔昔盐二十首 其一 垂柳覆金堤
作者：弘历
朝代：清
体裁：五言律诗

千条临翠陌，百结锁芳闺。已恨莺春老，那堪乌夜啼。牵情笼洞户，弄影拂回堤。折得曾相赠，玉关西复西。
昔昔盐二十首 其七 关山别荡子
作者：弘历
朝代：清
体裁：五言律诗

消瘦移鸾带，凄愁对博山。书沈白狼信，竹倚女英斑。不识归来日，仍如未别颜。流黄明月照，夜梦会逢还。
昔昔盐二十首 其三 水溢芙蓉沼
作者：弘历
朝代：清
体裁：五言律诗

品格全标秀，铅华尽洗浓。叶为云伞盖，水是镜芙蓉。屈子文相契，陈王赋不逢。试看芳沼溢，江海定谁从。
昔昔盐二十首 其九 恒敛千金笑
作者：弘历
朝代：清
体裁：五言律诗

从军人万里，突将号无前。顾影羞临镜，何心舞向筵。一颦徒自惜，尺素竟谁传。倾国空闻古，黄金漫费千。
昔昔盐二十首 其二 蘼芜叶复齐
作者：弘历
朝代：清
体裁：五言律诗

绣户帘慵捲，文阶卉任芜。故知非浪子，肯学见金夫。树草空传背，眠鸳得未孤。中阿蘪布濩，长短自相殊。
昔昔盐二十首 其二十 那能惜马蹄
作者：弘历
朝代：清
体裁：五言律诗

吏部锦心丽，山阳绮思凄。效颦终觉丑，得兔亦忘蹄。紫塞安耕凿，清时息鼓鼙。偶然怀缱绻，吟倚画檐低。
昔昔盐二十首 其五 采桑秦氏女
作者：弘历
朝代：清
体裁：五言律诗

陌上采桑女，罗敷本姓秦。不观方涣洧，宁弃载阳春。雅淡惟怜旧，远扬亦爱新。弹筝赵王悟，岂是薄情人。
昔昔盐二十首 其八 风月守空闺
作者：弘历
朝代：清
体裁：五言律诗

海燕双栖好，卢家堂独空。帐寒金麦穗，衣叠玉屏风。淡月朦胧际，凉飔习瑟中。含情难自遣，欲诉有谁同。
昔昔盐二十首 其六 织锦窦家妻
作者：弘历
朝代：清
体裁：五言律诗

郎是冶长罪，侬非荡子妻。循环诗叠恨，伊轧泪交啼。织锦传心苦，流沙望眼迷。行云漫相拟，终不任东西。
昔昔盐二十首 其十 长垂双玉啼
作者：弘历
朝代：清
体裁：五言律诗

钩绦将熨贴，重叠粉痕啼。衣寄愁鸿北，心飞到陇西。背弹温冷被，独抆守空闺。懊恼灯花暗，多因珠雨迷。
昔昔盐二十首 其十一 蟠龙随镜隐
作者：弘历
朝代：清
体裁：五言律诗

弃置温台上，尘生懒重看。蟾光空独照，龙影镇双蟠。绣帕风微拂，金猊篆欲残。步檐睇孤月，不觉露阑干。
昔昔盐二十首 其十七 前年过代北
作者：弘历
朝代：清
体裁：五言律诗

孤城界北代，书尺几曾经。前岁巾馀血，今年草又青。珠钗松雾髻，翠帔冷云屏。梦到征人畔，霜鼙不忍听。
昔昔盐二十首 其十三 惊魂同夜鹊
作者：弘历
朝代：清
体裁：五言律诗

三匝无堪托，一心谁共论。翻怜寒夜鹊，同是易惊魂。玉塞山千叠，银河月半痕。岂因惯烧脑，终是不忘恩。
昔昔盐二十首 其十九 一去无还意
作者：弘历
朝代：清
体裁：五言律诗

记得分离日，相期不日还。如何一契阔，长此望边关。条脱歌筵冷，步摇舞席閒。便令重会面，非复向时颜。
昔昔盐二十首 其十二 彩凤逐帷低
作者：弘历
朝代：清
体裁：五言律诗

花凤当年绣，双双尚舞帷。谁知从别后，此意竟成欺。春晓羞开处，秋宵静掩时。将心还自问，何日是终期。
昔昔盐二十首 其十五 暗牖悬蛛网
作者：弘历
朝代：清
体裁：五言律诗

未读东山咏，蟏蛸宛户前。怜他丝百结，似我念空悬。映日缠绵影，因风左右牵。瑶窗胜锦瑟，馀得几条弦。
昔昔盐二十首 其十八 今岁往辽西
作者：弘历
朝代：清
体裁：五言律诗

闻道新移戍，寒冰更渡辽。只思分袂苦，那忆画眉娇。雪后边风劲，霜前塞树彫。想君回首处，云岭隔迢迢。
昔昔盐二十首 其十六 空梁落燕泥
作者：弘历
朝代：清
体裁：五言律诗

海燕双飞去，应羞人独啼。几星珠点落，一对羽衣低。长惜形依影，徒闻絮着泥。将刀分比翼，难遣各枝栖。
昔昔盐二十首 其十四 倦寝听晨鸡
作者：弘历
朝代：清
体裁：五言律诗

假寐欹珊枕，飞魂出绣闺。即今愁过雁，忆昔赋鸣鸡。两字刀环绝，双痕玉箸啼。腻情恒似醉，非为酌东西。
昔昔盐二十首 其四 花飞桃李蹊
作者：弘历
朝代：清
体裁：五言律诗

桃李无言倚，成蹊有相依。何缘觅侯印，常独理鸳机。月下萧条色，风前落莫飞。明春须烂漫，远客想应归。
昔闻
作者：弘历
朝代：清
体裁：古风

昔闻盘山侧，有谷名虎里。白额任纵横，居民皆远徙。有一云水僧，结庵山之屺。夜坐悟无生，晓起担柴水。忽然一虎至，是僧瞋目视。孽畜胡为来，速去斯可矣。虎果掉尾去，如听彼指使。自此众乡民，号之为佛子。僧亦自谓神，其实无他技。无何虎复来，咤之厉且訾。逐逐行近前，僧葸乃拜跪。四邻争赴救，虎去僧早死。方知浪得名，前番幸偶尔。有名无实人，可以鉴诸此。
昙华阁
作者：弘历
朝代：清
体裁：七言绝句

调御堂堂大丈夫，独尊三界匹曾无。碧莲朵上擎珠阁，极乐西方未觉殊。
昙花阁
作者：弘历
朝代：清
体裁：七言绝句

佛阁名称优钵昙，清供暮霭与朝岚。普贤愿力三千遍，不及色空空处参。
映清斋
作者：弘历
朝代：清
体裁：古风

三面渌波清，几扇蜃窗映。映清清映乎，宾主殊难定。仰观鸢之印，俯察鱼之泳。上下一化机，游目归澄性。设喻藻鉴材，其施唯顺应。
映清斋
作者：弘历
朝代：清
体裁：古风

书斋映水清，水清亦来映。光光两相射，究以孰为镜。辨见八还中，徵心七处竟。鸢鱼付不知，云飞而川泳。
映清斋
作者：弘历
朝代：清
体裁：五言律诗

回廊半浸水，水气入斋凉。互映色空际，含清上下光。契神于缥渺，得景即苍茫。物色与人意，相将报白藏。
映清斋
作者：弘历
朝代：清
体裁：五言律诗

回廊弯似弓，斋阁据当中。三面全临水，八窗迥俯空。近遥相一合，上下影相同。心境于何觅，光光映镜铜。
映清斋
作者：弘历
朝代：清
体裁：古风

回廊接溪斋，溪水清映座。讵止容膝窄，亦匪连拳大。面面设虚窗，波光目前过。目清心亦清，书史伴幽课。
映清斋
作者：弘历
朝代：清
体裁：古风

回廊通溪斋，新水绿相映。无风波不兴，解冰气犹凊。喜宽凫已下，就深鱼未泳。清览总生机，智即大圆镜。
映清斋
作者：弘历
朝代：清
体裁：七言律诗

宛转回廊圆中规，纱疏面面俯临池。春风淡荡吹澜候，秋月高寒入影时。澄际堪因悟心性，照来恰复见须眉。如斯无尽藏佳处，久坐何曾刻漏移。
映清斋
作者：弘历
朝代：清
体裁：七言绝句

巧样斋方纨扇成，风披冰映两胥清。坐来别有会心处，顺应无私在屏萦。
映清斋
作者：弘历
朝代：清
体裁：七言绝句

弓样回廊扇样斋，溶溶池水绿侵阶。凭轩不必五弦抚，一曲薰风早入怀。
映清斋
作者：弘历
朝代：清
体裁：七言律诗

弓样廊通镜样斋，虚明内外一如皆。暑非陶郁爽堪挹，水不波澜静与谐。鱼跃何尝离藻浦，鸢飞每亦下云涯。多时望雨愁方释，近复望晴略系怀。
映清斋
作者：弘历
朝代：清
体裁：七言绝句

弓样游廊月样窗，一时清趣果无双。即声即色契真净，犹觉多言者个摐。
映清斋
作者：弘历
朝代：清
体裁：古风

骤雨打池荷，荷珠纷落水。荷清水亦清，映心澄且泚。入画宛欲活，得句浑忘绮。澹怀合洞明，静观彻表里。何须远求仙，蓬壶祇尺咫。
春云
作者：弘历
朝代：清
体裁：古风

山润易生云，地润弗藉雨。甘雪孟春优，泄云仲春吐。英英见远天，蔼蔼密过午。于泽莫知多，人情有同所。其雨固为佳，便雪利亦普。复思土脉沾，诚可戢少许。一犁霈三月，农功当大补。咄哉望益奢，先忧实自取。
春云
作者：弘历
朝代：清
体裁：古风

春云低远天，春气蒸修阪。土膏润以苏，韶景和而婉。麦青实慰心，柳绿已蓄眼。将雨固滋佳，便晴亦无损。适意敢矜誇，孜孜筹治本。
春云
作者：弘历
朝代：清
体裁：古风

春云作轻雪，雪止云亦开。入夕春山佳，山月照我怀。鸣禽啅松巢，流泉淙藓阶。爱此景致幽，稍坐虚明斋。敲火煮石铛，点笔勒烟崖。林泉兴堪托，翰墨意所谐。匪云事遨游，多因便道来。
春云
作者：弘历
朝代：清
体裁：古风

春云吐西山，弥空忽幡纚。青郊方瀸洳，已觉艰举趾。弗雨斯乃佳，旋听风声起。尽吹云捲去，意乃为之喜。回忆往年春，云生盼雨矣。闻风便已愁，那有喜之理。人情好恶殊，翻覆有如此。
春云
作者：弘历
朝代：清
体裁：古风

春云布四宇，春田润一犁。于泽岂辞多，雨当益善兮。癸未经潦后，沮洳农功迟。却忆过蓟野，踊惧春云低。幸兹连稔逢，加以腊雪滋。然亦不致泞，东郊举趾齐。雨不雨均可，何脩斯遇之。三时念尚遥，吾心敢即怡。
春云
作者：弘历
朝代：清
体裁：古风

春云迩日浓，祗惜聚复散。望泽久经时，见阴以为羡。雪乎其雨乎，均佳无所拣。其奈瞪发劳，仍看叆叇泮。畿南及河北，一律希天眷。于耜候已逮，预愁我实惯。翘首眄氤氲，庶几先集霰。
春云
作者：弘历
朝代：清
体裁：古风

春云黯黯春阴轻，春溪溶溶春波明。杏胎桃孕酿寒食，榆火纸鸢满帝京。遇闰风光偏婉娩，东皇羽卫行来缓。春色迟迟总不嫌，九十谁能一日添。
春仲斋居
作者：弘历
朝代：清
体裁：古风

仲月临上戊，将以祈右坛。法宫肃致斋，穑事筹大田。去岁沐鸿贶，二收颇可观。稍以济灾黎，吾心为少宽。即今农方兴，夔夔敢即安。颙希旸雨若，庶得绥丰连。所廑万民食，所凛为君难。高居非习静，默审敬怠端。
春仲斋居·其一
作者：弘历
朝代：清
体裁：七言绝句

孟之下浣仲之初，虽每飞霙渥总虚。设使聚三一为霈，纵非成六五仍馀。
春仲斋居·其二
作者：弘历
朝代：清
体裁：七言绝句

斋居正值春祈祭，捷望兼殷午夜胥。朵殿政稀昼方永，却无閒绪试观书。
春仲瀛台
作者：弘历
朝代：清
体裁：七言律诗

几閒清跸幸瀛台，行乐熙春亦快哉。镜里轩楼如画里，秋回凫雁到春回。鸟能言胜蛮弦谱，花自裳非羯鼓催。迩日西川闻凯报，得教福地一徘徊。
春仲社稷坛
作者：弘历
朝代：清
体裁：五言律诗

玉辇行西阙，松坛祭仲春。质仪遵古昔，农事重躬亲。雅乐依声永，太羹不和醇。拳拳何所愿，绥我屡丰频。
春仲经筵
作者：弘历
朝代：清
体裁：七言律诗

儒臣广殿共云云，何异书斋此乐群。明物由行述虞舜，养贤以及玩周文。两行玉碗分茶味，一对金炉袅篆纹。勖在闻知致高大，讵惟典故取斯勤。
春仲经筵
作者：弘历
朝代：清
体裁：七言律诗

列筵宁祇礼文崇，玩味经书义不穷。毋自欺惟慎已独，勖胥钦乃亮天工。君臣要在交相儆，心意由来本是同。衍圣许教陪讲席，黾哉何以继家风。
春仲经筵
作者：弘历
朝代：清
体裁：七言律诗

南巡去岁经筵阙，广殿熙春集佩裾。学传易言分晰注，清文汉义各陈书。知之切在行之力，古与稽当今与居。漫颂古稀犹讲学，武公抑戒老于予。
春仲经筵
作者：弘历
朝代：清
体裁：七言律诗

古稀未肯废勤学，春仲经筵躬必行。惟是绎思书两论，却嫌同口颂诸卿。臣钦若及民从乂，地博厚而天高明。一贯都诠悠久义，要于不息曰惟诚。
春仲经筵
作者：弘历
朝代：清
体裁：七言律诗

对越崇祠致敬虔，文华咫尺御经筵。居今稽古春中月，望道勤民六十年。敦化流川那小大，达聪明目勖仔肩。丙辰讲席应儿事，诗示心传及政传。
春仲经筵
作者：弘历
朝代：清
体裁：七言律诗

师古仍惟旧典式，清书汉语各分曹。龙香近护黄帷案，鹭序双排彩袖袍。好恶同民可不慎，酢酬虑善敢从慆。讲筵谩拟颂崇学，并进知行勉正劳。
春仲经筵
作者：弘历
朝代：清
体裁：七言律诗

庆节都过返禁垣，讲筵詄荡此临轩。崇文要在敦实力，发义仍教著御论。倾覆栽培顺天道，自彊不息法乾元。非沽八十犹勤学，抑以躬行示子孙。
春仲经筵
作者：弘历
朝代：清
体裁：七言律诗

撰良广殿御光春，记语易文衍绎频。欲拟渐摩先率性，以言辅相辄忧民。惜阴强勉功不息，隔岁亲行日又新。敢谓长年疏典学，卫公抑戒义犹醇。
春仲经筵
作者：弘历
朝代：清
体裁：七言律诗

文华复此讲筵临，未可徒言典制寻。博厚高明天地德，显仁藏用圣人心。返躬践履诚何有，望雨忧劳正不禁。清汉章胥一再读，弗忘本尔义犹深。
春仲经筵
作者：弘历
朝代：清
体裁：七言律诗

春风东壁启文轩，书蕴经微细讨源。自是鸿儒曾有诂，孔怀赤子未能言。咸恒实具乾坤体，速久惟应天地尊。阐绎讵云循典故，钦哉絜矩个中存。
春仲经筵
作者：弘历
朝代：清
体裁：七言律诗

昨岁辟雍行创礼，文华常例未重观。仲春于是典学业，稽古依然咨讲官。安利乎仁知利次，修和为政致和难。更教侑宴歌抑戒，勉效武公敢自宽。
春仲经筵
作者：弘历
朝代：清
体裁：七言律诗

朵殿彬彬群彦罗，右文大典举春和。两题著论宁劳我，一例辍为奚示他。后获先难诠以独，功崇业广解休讹。载咨朗诵篇章者，颂语漫陈愿琢磨。
春仲经筵
作者：弘历
朝代：清
体裁：七言律诗

涂雘文华新落工，讲筵辉焕柍桭红。时惟长善春临仲，典以兴贤岁举隆。絜矩恕忠筹国治，敕几兢业亮天功。亲裁御论抒心会，无取都俞称颂同。
春仲经筵
作者：弘历
朝代：清
体裁：七言律诗

瑞日辉春晓不寒，特开广殿集衣冠。舞干未逮重华德，放马何期远服安。小往大来成泰运，推人尽已具心官。申咨鱼雅章缝侣，莫作崇儒例事看。
春仲经筵
作者：弘历
朝代：清
体裁：七言律诗

经年讲席一躬临，龙袖儒臣喜盍簪。日丽风和春蔼吉，周书鲁语义抽寻。抚民时切不足志，敕已惟怀无逸心。后阁文渊新庆洽，俾观合有共赓吟。
春仲经筵
作者：弘历
朝代：清
体裁：七言律诗

经筵雨岁阙临诸，抚帙犹然意戚予。祝阅大祥应讲习，相将精义绎经书。先劳劳更期无倦，上下下斯光有馀。著论聊因抒已见，盈庭咨尔莫虚誉。
春仲经筵
作者：弘历
朝代：清
体裁：七言律诗

虽曰经筵循旧典，恰欣雨后晓春晴。幼龄逮此未探要，耄岁犹吾艰造精。无息至诚非勉强，有威自畏凛聪明。临民修已讵二事，却愧弗关言在行。
春仲经筵
作者：弘历
朝代：清
体裁：七言律诗

讲学依然八十翁，经书理晰不同同。如闻一贯斯知十，允执两端用厥中。实践期惟慎宵旰，虚辞岂尚艳云风。外王内圣宁殊道，望未见诚惭愧躬。
春仲经筵
作者：弘历
朝代：清
体裁：七言律诗

讲筵又隔一年春，翰典文华举令辰。缉学讵云循故事，乐群相与集诸臣。义无适莫惟君子，福有敛敷厥庶民。御论聊抒心所会，斯之未信颂休频。
春仲经筵
作者：弘历
朝代：清
体裁：七言律诗

间阔经筵意未安，东风广厦集儒官。不惟勤学因时勖，要复存羊俾后观。制事期无适莫见，知人更念惠怀难。春卿仪注百寮式，讵道从容礼数宽。
春仲经筵六韵
作者：弘历
朝代：清
体裁：七言排律

半宵问报同云布，破晓未瞻六出飞。适值经筵举仲月，及临翰席朗春晖。德修宿辟程家劄，瑞点空怀谢客衣。守位以思要称位，唯几成务合研几。可知一贯在忠恕，无外九经求是非。引俗欲图徐入古，命歌抑戒听音希。
春仲躬祭社稷坛
作者：弘历
朝代：清
体裁：五言律诗

不幕通灵气，陈筵蠲吉辰。古今重土谷，功德在民人。奠玉钦兹日，升坛阔昨春。酒浆申酉幸，绥屡吁斯频。
春仲躬祭社稷坛
作者：弘历
朝代：清
体裁：五言律诗

四之日举趾，伊古重春祈。土盛欣辰应，穑甘著义微。訢訚发阳气，和朗丽朝晖。执玉抒诚敬，连绥愿不违。
春仲躬祭社稷坛
作者：弘历
朝代：清
体裁：七言律诗

春祈祀典廑躬行，右阙晨趍率辟卿。立我蒸民知谷重，藐予小子识君轻。六钧綵凤仪仙乐，三献卿云拥帝觥。悬鼓和鸣物甲坼，青郊正待省新耕。
春光叠旧作秋光诗韵
作者：弘历
朝代：清
体裁：五言排律

东皇试神贲，佳处不能藏。骀荡风依律，熙怡物向阳。坞明梅雪白，堤暗柳烟苍。画壁银釭换，雕盘紫菂香。乐予知尔许，来矣自何方。探取花开未，山凹步晓凉。
春兰
作者：弘历
朝代：清
体裁：七言绝句

春兰今日识其真，一种王香最可亲。底事閒情遥望古，朅思泽畔品题人。
春冰
作者：弘历
朝代：清
体裁：五言绝句

春冰或尚坚，而人危弗履。危有甚于冰，戒弗履者几。
春冰
作者：弘历
朝代：清
体裁：古风

春风入池塘，吹解坚冰冷。凌纹散密致，波花漾轻影。鱼负彼何知，狐听此应警。拟将藏锦柁，未许放綵艇。蝉翼乍可方，虎步谁能骋。独忆穆满言，惕然发深省。
春冰
作者：弘历
朝代：清
体裁：七言律诗

鼓鬯阳和金翼飞，逡巡黑帝已收威。曲池鹭立猜鱼负，环浦晶明借日晞。何处如归还有待，无须驯至始知几。独予惕若春冰涉，图易思艰志不违。
春分
作者：弘历
朝代：清
体裁：五言律诗

仲月日来复，三春节已分。柳桃初酿色，锦绣景迟闻。九十判其半，居诸惜漫云。东郊廑举止，霭霭见生云。
春分
作者：弘历
朝代：清
体裁：七言律诗

搢圭祭罢返园亭，三日韶光能尔灵。花欲弹苞梢乍紫，柳将作叶线回青。苍官入仲分宵昼，万物当春自色形。玩景摛词讵宜亟，可忘无逸昔书屏。
春分
作者：弘历
朝代：清
体裁：七言律诗

日日行程不计日，偶然问及道春分。梅教待客常禁冷，山为标灵多出云。明媚未胜遮莫惜，景光随遇每生欣。馆娃遗迹何须问，梵塔铃声静夜闻。
春分日作
作者：弘历
朝代：清
体裁：五言律诗

二月未旬日，三春已半分。推迁迅如此，护惜亦徒云。柳弱尘偏重，桃夭风转纷。花期应过也，望泽重殷殷。
春分日即景
作者：弘历
朝代：清
体裁：七言律诗

柳绿花红远近村，春光尔许费评论。数声野篴梅前落，几处纸鸢风外鶱。曲叠遥山负烟郭，潺湲新水绕柴门。圃农随分无他虑，怪底幽人爱灌园。
春及轩
作者：弘历
朝代：清
体裁：古风

一气转贞元，万物欣春及。舒叠遍垓埏，凭生逮卵湿。无不意盎然，鸿濛运嘘翕。夔尔意不宁，思到荆与歙。灾馀仰赈民，岂遍饘粥给。
春及轩
作者：弘历
朝代：清
体裁：古风

冰融土亦酥，霭霭春将及。太昊斯启节，蠕动逮震蛰。西畴有事农，渊明语闻习。寻壑躬未能，于田心实急。膏雨其时乎，倚轩成小立。
春及轩
作者：弘历
朝代：清
体裁：七言绝句

向荣草木苏生意，淑气融和已及春。却忆农人耕作苦，那同彭泽赏芳辰。
春及轩
作者：弘历
朝代：清
体裁：五言律诗

山复水之涯，苔苏柳已丝。熙春及节句，触目会心时。念彼西畴事，廑吾东作思。英英常荟蔚，膏雨愿如期。
春及轩
作者：弘历
朝代：清
体裁：七言律诗

最爱陶辞清且妍，又将春及冶融天。那忘有事农夫告，兼咏载阳桑女篇。草欲回青依砌茁，瀑全不冻隔窗悬。流觞联句图存壁，瞬息光阴廿二年。
春及轩
作者：弘历
朝代：清
体裁：五言律诗

松隐涵元殿，冰凝太液池。远观彼佳丽，近玩此幽奇。一径石森秀，几盆梅冶怡。农人虽未告，春及亦先知。
春及轩
作者：弘历
朝代：清
体裁：古风

畴咨罢几暇，不可孤良辰。韶春行将及，柳稊藓已皴。是处亦三径，松竹扶嶙峋。缅怀渊明翁，清风穆如新。我当勤思政，安能效其人。
春及轩
作者：弘历
朝代：清
体裁：古风

贞嬗元来代，蔼然春已及。韶光虽迟迟，条风渐习习。万物自知之，棣通含启蛰。奉时伊谁责，吾民需养给。惠心孚勿问，例岂汉诏袭。
春及轩口号
作者：弘历
朝代：清
体裁：七言绝句

和风暖律春将及，归去来辞想像间。一例西畴逮举趾，我惟忧先彼惟閒。
春及轩口号
作者：弘历
朝代：清
体裁：七言绝句

清游必有清吟句，春及犹怜春意悭。题额偶同五柳逸，对时祗切万民艰。
春可乐
作者：弘历
朝代：清
体裁：古风

春可乐兮，乐时雨之既沾。柳舒眉而洗涴，花含笑以增妍。山冉冉其生翠，溪淡淡兮拖烟。绿针黄泥陇，乌犍白水田。若有人兮，重民天。朝芳未赏，夕秀宁搴。知今春之可乐，岂去岁而忘旃。春可乐兮，荷大造之陶甄。万物皆乐，吾胡不然。日复一日，年兮百年。
春可轩
作者：弘历
朝代：清
体裁：五言律诗

今夏初揽景，流阴信逝波。砌花红琐碎，庭树绿骈罗。池静鱼无跃，林深鸟有歌。春光可人处，付与不知过。
春可轩
作者：弘历
朝代：清
体裁：七言绝句

时卉虽迟映阶发，唐花已是亚盆开。善哉生意訚訚动，可矣春光得得来。
春可轩
作者：弘历
朝代：清
体裁：七言绝句

试言春可于何可，可画可诗复可游。却是吾心非所乐，性存膏雨利耕畴。
春夕白涧行宫作
作者：弘历
朝代：清
体裁：古风

广甸诸籁静，澹荡春宵清。春云时聚散，隐现春月明。别馆时停骖，即事多怡情。宴息戒怀居，书史供研精。妙理资探微，景行在躬行。
春夜
作者：弘历
朝代：清
体裁：五言律诗

春夜漏仍永，离宫月色披。钟声来远寺，树影散疏枝。蕊结灯垂燄，芬馀篆袅丝。山房翠云静，恰似去年时。
春夜
作者：弘历
朝代：清
体裁：五言绝句

清切宿山房，松风衾枕凉。明朝将展谒，顿觉此宵长。
春夜南苑行宫即事叠前韵
作者：弘历
朝代：清
体裁：七言律诗

如驶年华过隙驰，离宫驻节仲春时。六飞巡幸乘韶令，万户饥寒待体知。岂为吟诗忙里适，每因望治静中思。几馀消得閒庭夜，弄影银蟾窗外移。
春夜闻雁
作者：弘历
朝代：清
体裁：七言律诗

去时秋杪到时春，却似相逢话旧新。寒夜数声传幔幄，高空几阵呖溪滨。沙塘波冷思眠月，龙塞程遥�写人。惭愧双鸳池畔浴，为谋粱稻每羁身。
春夜闻雁
作者：弘历
朝代：清
体裁：五言律诗

春夜漏微长，春眠枕尚凉。数声闻雁信，几处历江乡。为爱天边月，非传塞上霜。衡阳隔千里，来往为谁忙。
春夜闻雁
作者：弘历
朝代：清
体裁：七言律诗

漫迟春色蔚桃霞，已有书空候雁斜。试浴晴波翻翠縠，重眠月浦闪金蛇。祗缘履信因思顺，却似知时总不差。雪点寒汀千顷白，夜深依旧认芦花。
春夜闻雁
作者：弘历
朝代：清
体裁：五言律诗

甲帐燄花荣，随阳三两鸣。闻声知是雁，见雁不关声。似此无来去，何曾有塞衡。月波方澹澈，任宿洒然清。
春好轩
作者：弘历
朝代：清
体裁：五言律诗

地是恒春地，庄原无暑庄。仙林万古秀，真卉四时芳。送语禽如识，跃潜鱼不忙。文窗虚且静，敲句坐因长。
春好轩
作者：弘历
朝代：清
体裁：七言绝句

年年清跸傍秋巡，那值东风入座新。忽笑拘墟宁谓是，阶前粲者岂非春。
春好轩
作者：弘历
朝代：清
体裁：五言律诗

春好如何好，好于想像中。每来率秋月，亦自有花红。万物一生意，四时总化工。定期目击者，宁不付东风。
春好轩
作者：弘历
朝代：清
体裁：七言绝句

每坐书轩必夏巡，几曾九十赏佳晨。插瓶却看芳莲道，岂不相同六月春。
春好轩
作者：弘历
朝代：清
体裁：六言诗

清暇偶憩文轩，标题两字堪论。依然瓯香砚净，而无花馥鸟喧。落叶乱填书帙，鸣鹿已懒苹原。莫谓芳菲节远，贞下行将起元。
春好轩
作者：弘历
朝代：清
体裁：七言绝句

花开花落自春秋，绕砌繁英滟露稠。试看蜂忙与蝶乱，宁知时序有迁流。
春好轩有述
作者：弘历
朝代：清
体裁：古风

元为四德长，仁实四性君。以此言四序，了知都是春。蘅皋搆广轩，栋宇朴且淳。每来虽凛秋，生意常怀新。犹忆孟子言，万物备我身。蔼如可云息，盎若当以纯。愿言敷惠和，跻台薄海民。
春好轩题句
作者：弘历
朝代：清
体裁：七言律诗

四围锦簇霜枝丽，一院芳含秋卉新。都道仙庄称避暑，宁知胜地有恒春。能言鸟起閒翻影，入梦蝶来香满身。万物熙熙游化宇，至今总是戴尧仁。
春好轩题句
作者：弘历
朝代：清
体裁：七言律诗

秋则常来夏偶居，冬曾驻为宴员渠。惟馀春未六驺到，默识元为四德初。树张叶皆由荚始，花弹苞总觉韶如。羲经注出真消息，不用韦编更展书。
春季经筵
作者：弘历
朝代：清
体裁：五言排律

棽丽翠鸾临，文华广殿深。三春开讲幄，两序列朝簪。立政思民瘼，存诚励口箴。岂云循典故，藉以澡身心。黼座风飏德，霞天旭散阴。咨询交泰陛，揖让萃儒林。道岸繄常企，文渊或可寻。研精忆良弼，孰与下砭针。
春宵月下有怀
作者：弘历
朝代：清
体裁：古风

庭槐漏婵娟，扶疏散清影。露立春宇明，潜觉衣裳冷。马嘶野牧空，鸟语深林静。陈迹忆旧游，旷怀对新境。由来不曾隔，妙趣谁能领。
春寒
作者：弘历
朝代：清
体裁：古风

春入非过晚，春寒乃觉甚。雪色积坡阴，霜华印骑骎。晓起驱行与，丰裘犹慄凛。念彼仆役众，衣单受冻审。茅檐炊烟迟，穷黎益愁噤。随处协时律，勤民合勤恁。解之者则曰，女夷神运谂。为勒江梅信，以待至南省。其然岂其然，曰急徵惕朕。
春寒
作者：弘历
朝代：清
体裁：七言绝句

春郊雪后酿春寒，料峭东风入马鞍。应是东皇传邓尉，勾留春色待人看。
春寒
作者：弘历
朝代：清
体裁：五言律诗

积素满皇州，沟塍喜泽流。迫来春冷剧，挽得腊寒留。迟觉风光好，平添景致幽。独思畎亩畔，于耜有妨不。
春寒
作者：弘历
朝代：清
体裁：七言律诗

轻寒料峭透毡帷，把笔閒吟有所思。细雨已催新草色，条风未绽旧花枝。烟深远墅樵苏静，波暖荒汀凫雁知。想是东皇惜韶景，勒将春事故教迟。
春山
作者：弘历
朝代：清
体裁：五言律诗

春山绿欲蒸，春气与云腾。积素留青巘，遐心寄碧嶒。寥天双去鹤，古寺一归僧。卧对兼行咏，无须蜡屐登。
春帖子·其一
作者：弘历
朝代：清
体裁：五言绝句

壬日立新春，重重吉并臻。百昌欣律转，万福自天申。
春帖子·其二
作者：弘历
朝代：清
体裁：七言绝句

喧鸣腊鼓发韶妍，迟日罘罳飏瑞烟。屏綵祥徵胜银里，盘辛芳献颂椒前。
春怀诗
作者：弘历
朝代：清
体裁：古风

漾澨南入江，岂复西为汉。朱轮坠桑榆，讵返东而旦。四时均易逝，三春更难绊。九十忽云过，青韶亦已晏。落英红贴波，轻棉白堆案。关关南来莺，遥遥北去雁。萋萋草茸砌，阴阴树隐岸。怦然意靡宁，遑乐清閒宴。繄我非伤春，所虑陇亩畔。枯壤久待泽，终风日益扇。播种惟兹时，过候饥将荐。何辜兮吾民，凉德增腼面。那无补苴策，济少而漏半。披衣立宵宇，明星方烂烂。繁虑赓长吟，聊用摅三叹。
春意
作者：弘历
朝代：清
体裁：古风

朝寒料峭暮寒如，午暄晴旭辉绮疏。芳园春事尚迟赏，惟念南亩将兴锄。玉积鳞塍膏泽足，遗蝗入地来牟沃。更思此象遍寰区，到处欢声起茅屋。
春日乐寿堂
作者：弘历
朝代：清
体裁：五言律诗

境托智仁德，堂开翰墨筵。古香研道秘，新藻发春妍。砌润苔痕嫩，冰消波影鲜。行时际韶秀，与物共欣然。
春日南苑行围即事杂咏·其一
作者：弘历
朝代：清
体裁：五言律诗

田马调惟佶，春晖丽载阳。平明出云阙，迤逦度烟庄。南苑三宫近，材官七萃良。武功伊古重，时举岂禽荒。
春日南苑行围即事杂咏·其三
作者：弘历
朝代：清
体裁：五言律诗

堪咏车惟好，难方囿是灵。村烟遥带白，苑柳迟拖青。迥野扬旌过，平畴问稼停。获来新射鸭，中使进慈宁。
春日南苑行围即事杂咏·其二
作者：弘历
朝代：清
体裁：五言律诗

小大从民愿，蒐苗以暇脩。土膏犹未动，毛氄尚多柔。松籁纷笳吹，冰澌杂玉流。晴明直北望，瑞拥五云楼。
春日南苑行围即事杂咏·其四
作者：弘历
朝代：清
体裁：五言律诗

旷景夙所悦，春光聊自评。有无参草色，上下递禽声。藉以明三作，兼之畅六情。何须诩他藉，嗟彼亦生生。
春日同諴亲王和亲王游宴御园作·其一
作者：弘历
朝代：清
体裁：七言律诗

偶乘芳候遣几閒，乐事天伦礼法删。春半园葩开笑靥，雨馀山翠濯烟鬟。风经锦埭香犹细，鹤步兰皋篆欲斑。却喜绿塍千顷润，稍纾云汉赋民艰。
春日同諴亲王和亲王游宴御园作·其二
作者：弘历
朝代：清
体裁：七言律诗

雨歇芳林万绮纷，缘溪红映碧波文。欣浮桂舫同追景，何异芸斋共乐群。百和浓香薰艳卉，数峰轻缕带归云。今年膏泽叨灵贶，敢懈祈年夙夜勤。
春日含经堂
作者：弘历
朝代：清
体裁：七言绝句

曦影窗棂筛纸红，礼园书囿乐冲融。六经也自无多字，古往今来用不穷。
春日御园閒咏·其一
作者：弘历
朝代：清
体裁：五言律诗

榆烟寒食候，杏酪养花天。波涨鱼儿跃，窗开燕子穿。诗题春与富，画意景增妍。兰棹随堤转，仙家别一川。
春日御园閒咏·其三
作者：弘历
朝代：清
体裁：五言律诗

苔砖铺绿毯，桃坞簇红霞。乐与物华共，静知春事嘉。端溪供晚咏，顾渚试新茶。思到深耕处，吾悰讵有涯。
春日御园閒咏·其二
作者：弘历
朝代：清
体裁：五言律诗

琼华楼畔柳，窣地是黄金。日煖花蒸雾，春深鸟弄音。湖山多静气，松鹤空尘心。一卷南华趣，忘言独与寻。
春日御园閒咏·其四
作者：弘历
朝代：清
体裁：五言律诗

万物向芳荣，乘时也畅情。讵能忘慄慄，藉以验生生。消息否而泰，循环利与贞。怀安悬炯戒，勤政访名卿。
春日承光殿
作者：弘历
朝代：清
体裁：七言律诗

祭届春祈转法宫，崇基路便御桥东。冰消太液呈溶漾，景入芳辰渐冶融。石秀松蕤清赏外，新题旧咏静评中。明当迁坐游观戒，咫尺轩墀得憩躬。
春日斋居
作者：弘历
朝代：清
体裁：古风

致斋居朵殿，明禋届春祈。积玉鸳瓦重，稷雪复霏微。稚韶已盎鬯，体乾凛奉时。望泽三冬过，翘心午夜驰。旋转赖化工，忭慰宁有涯。
春日泛卧游书室
作者：弘历
朝代：清
体裁：古风

閒云缕远空，新水涨中沚。几馀弄桂舟，盎然风物美。书室何必室，汲古探幽旨。时或眺西山，卧游足万里。鱼知春欲跳，鸥为人惊起。青青柳罥丝，嫣嫣桃孕蕊。篷窗疏密棂，倏忽移电晷。古人惜分阴，固知良有以。
春日泛舟过北远山村·其一
作者：弘历
朝代：清
体裁：七言律诗

山容染黛水澄泓，面面江村画意迎。迟日暖烟临上巳，轻阴微雨酿清明。沿堤草色无中有，拍岸波光坐里行。最爱鳞塍方脉起，扶犁叱犊一声声。
春日泛舟过北远山村·其二
作者：弘历
朝代：清
体裁：七言律诗

榆火村酥野坞边，物含春意也婵娟。疏峰罨羃桃蒸绮，远浦迷离雨作烟。手卷画中开别业，水车声里过前川。敲诗饶有廑农意，不是寻花问柳船。
春日瀛台即事·其一
作者：弘历
朝代：清
体裁：五言律诗

云酿疑蒸雨，花迟似驻春。莫嫌时寂寞，已觉景鲜新。蝶栩红芳底，鸥眠绿水滨。舞雩曾点意，忆昔一閒身。
春日瀛台即事·其二
作者：弘历
朝代：清
体裁：五言律诗

佳节含韶富，閒愁触绪多。也知春可乐，常奈闷中过。逐景聊复尔，看花似若何。维摩无说说，身不著曼陀。
春日玉泉山
作者：弘历
朝代：清
体裁：七言律诗

山水清晖效静真，棣通土脉润无尘。依然庭宇原如昔，底事情怀了向新。暗窦明亭生色画，唐花温树可人春。上元本意田蚕重，云出何妨鱼叠鳞。
春日登楼作
作者：弘历
朝代：清
体裁：古风

华枌焕晨曦，微风吟玉筝。芳园届三月，万卉舒芬荣。我登高楼望，望春春事并。柳丝罥纸鸢，榆火熟脆饧。弄暖牧儿笛，踏青公子骍。佳与物皆春，差可释心凭。心凭安可释，狂圣一念争。所以古哲人，惴惴若履冰。棐几堆芸编，古香散帘旌。适然心有获，浴德兼陶情。处上怀临下，居高乃见明。社燕窥文㮰，沉烟绕彩甍。课无复责有，触目归吟评。
春日载阳土膏滋润努力东作正宜其时既命各省督抚勤宣朕意其有籽种不足者量借予之又成此诗以示重农务本之意
作者：弘历
朝代：清
体裁：古风

去年冬雪少，廑怀殊未置。入春稍释忧，沾足叨天赐。更喜远近同，优渥遍大地。东作此其时，可不尽人事。因命岳牧臣，共勖勤宣意。督耕策其惰，借种施以惠。唯此重农心，匪慕驩虞治。
春日郊行·其一
作者：弘历
朝代：清
体裁：七言绝句

春郊跋马蓟城西，堤柳衢茵绿欲齐。未听流莺啼旧树，已看乳燕彻新泥。
春日郊行·其三
作者：弘历
朝代：清
体裁：七言绝句

开渠引水学江南，几叠鳞塍生意涵。更语长官衣食重，好教蔀屋课春蚕。
春日郊行·其二
作者：弘历
朝代：清
体裁：七言绝句

问俗偏迟玉勒催，杏花村墅静无埃。盘山只在云深处，为有钟声林外来。
春日郊行·其五
作者：弘历
朝代：清
体裁：七言绝句

柳暗花明骀荡辰，软风嫩日属车尘。渔阳自古风流地，即景因思掺鼓人。
春日郊行·其六
作者：弘历
朝代：清
体裁：七言绝句

烟磴盘盘夹树斜，离宫邻是梵王家。桃花也解将迎意，对客先霏岭上霞。
春日郊行·其四
作者：弘历
朝代：清
体裁：七言绝句

翠屏几朵玉芙蓉，惯是春风马上逢。独乐寺中柏树子，绿阴应护旧题浓。
春日郊行杂咏·其一
作者：弘历
朝代：清
体裁：七言绝句

易水东头涞水西，寒芜远树揔凄迷。马知人意归蹄懒，一片白云山与齐。
春日郊行杂咏·其七
作者：弘历
朝代：清
体裁：七言绝句

韶丽风光二月时，新晴最可雨尤宜。看耕不觉迟归辔，西日铜钲拂綵旗。
春日郊行杂咏·其三
作者：弘历
朝代：清
体裁：七言绝句

远峰层叠矗新螺，点点牛羊恣寝讹。扶杖老翁中社酒，东阡归路醉颜酡。
春日郊行杂咏·其二
作者：弘历
朝代：清
体裁：七言绝句

山村水郭洒然清，不必前途借问程。古寺闭门无客叩，春田经雨有人耕。
春日郊行杂咏·其五
作者：弘历
朝代：清
体裁：七言绝句

花朝前后景可怜，花心柳眼争新鲜。儿童底把春光䟎，未至清明放纸鸢。
春日郊行杂咏·其八
作者：弘历
朝代：清
体裁：七言绝句

掩映耕云种雨家，金吾行处不教哗。豳风图画谁传得，海子门西十里斜。
春日郊行杂咏·其六
作者：弘历
朝代：清
体裁：七言绝句

我闻潭柘祗园美，初到原如久住人。却笑阇黎无好句，频翻贝叶说根尘。
春日郊行杂咏·其四
作者：弘历
朝代：清
体裁：七言绝句

柳色遥黄近尚无，拂春著意几株株。溪桥一带房山路，最似诗中西子湖。
春日驻跸香山·其一
作者：弘历
朝代：清
体裁：五言律诗

聊结烟霞意，閒探山水清。筑斋初断手，得地即怡情。入眼春光好，迎人幽事并。不渝终始志，勤政对公卿。
春日驻跸香山·其三
作者：弘历
朝代：清
体裁：五言律诗

暖日此登临，川原豁远襟。閒情非问柳，高处直扪参。鹤鹿传声静，松篁引籁深。贞观留好句，泉石且娱心。
春日驻跸香山·其二
作者：弘历
朝代：清
体裁：五言律诗

冠岭开轩迥，依岩结宇凉。得毋勤土木，藉以阅农桑。学圃春盈陇，穿池月一方。智仁原有乐，即事戒无荒。
春晓
作者：弘历
朝代：清
体裁：古风

东方渐昒昕，绿野濛春露。肩舆徐启行，草香闻布濩。所欣宁在草，麦田及蔬圃。一例润气蒸，历年所罕遇。武定奏军功，雨沾纾农虑。幸逢诸事顺，吾心慰滋惧。
春晓
作者：弘历
朝代：清
体裁：古风

庭柯鸣曙禽，窗棂散晨景。晏眠夙所戒，平旦气方静。春衣暂倚楹，花乳欣浇茗。停跸匪豫游，勤政同宫省。借问奏书囊，几多待批省。
春晓
作者：弘历
朝代：清
体裁：古风

春淀宿雨收，侵晓云犹重。水风增料峭，吹泮烟濛蓊。进舟向前川，面迎朝旭拥。阳煖而阴寒，知从益惕悚。水乡亦事农，润含绿麦垄。时节近清明，未花花意动。昨来虑踟躇，释哉诗兴涌。
春晓
作者：弘历
朝代：清
体裁：古风

昨夜雨霏丝，晓来露瀼地。春烟复轻泮，初阳弄光霁。所喜在农功，馀兴寄花事。花事日以佳，红紫纷含葩。含葩胜酣放，奚待烂蒸霞。晨气清且淑，浥润吐幽馥。亦如施嫱姿，云鬟丽朝沐。蘸影临芳津，意与花俱新。乃知春起早，故是解事人。
春晓
作者：弘历
朝代：清
体裁：五言律诗

澹荡离宫曙，禽声出树迟。露滋花气馥，旭影柳梢蕤。理趣清平旦，春光及畅时。未遑观景物，九宇入筹思。
春晓
作者：弘历
朝代：清
体裁：古风

离宫奏铙吹，古树哢幽禽。其鸣虽不同，物物皆春音。披衣晓气清，义府堪玩寻。岂以豫游故，而弛乾惕心。朝晖上我窗，花棂迅流阴。稽古且匪且，勤政今斯今。
春晓
作者：弘历
朝代：清
体裁：古风

西魄未隐峰，东旸刚出谷。居山晓尚寒，问景春已淑。花沐露濛濛，草霏风馥馥。倚楹旦气清，游踪漫追逐。虚已敕万几，廑心筹五服。云罩钟迟鸣，山僧想眠熟。
春晓
作者：弘历
朝代：清
体裁：七言律诗

轻寒觉透薄罗帷，寂寂琴斋春晓时。半榻清閒聊复尔，一天韶丽付伊谁。禽声不辨间关语，花色才添四五枝。我是宵衣筹治者，那能高枕镇吟诗。
春晓
作者：弘历
朝代：清
体裁：七言律诗

野坞人家吠晓厖，更阑梦断彻银釭。尚无花气蒸閒砌，已有禽音聒小窗。幻景饶伊谁更恋，心旌自我未能降。独翻梵史消繁虑，居士曾闻有姓庞。
春晓即景
作者：弘历
朝代：清
体裁：五言律诗

园芳含宿雨，林翠带浮阴。艳裔殊难状，溪山渐与深。春云骋锦梦，露气馥檀心。渐觉微阳上，烟中散晓禽。
春晓即景·其一
作者：弘历
朝代：清
体裁：七言绝句

问夜无眠尚衣早，三驱意足命归舆。中人纵是频来往，未及躬亲侍起居。
春晓即景·其三
作者：弘历
朝代：清
体裁：七言绝句

丰台迤逦接凉水，宿雨虽微意已佳。绿竹绯桃护村舍，幽情往往绘秦淮。
春晓即景·其二
作者：弘历
朝代：清
体裁：七言绝句

溶溶晓月漏轻云，古树禽声傍曙闻。昨夜雨纤风却骤，满庭红惜杏花纷。
春景花卉 其一 白梅
作者：弘历
朝代：清
体裁：七言绝句

有香非艳更无尘，信递江南早报春。越使一枝人不识，盈廷固合笑梁臣。
春景花卉 其七 垂丝海棠
作者：弘历
朝代：清
体裁：七言绝句

艳朵轻盈缀细丝，当场欲舞力难持。折腰大小休相拟，雅似霓裳入破时。
春景花卉 其三 金雀
作者：弘历
朝代：清
体裁：七言绝句

谁将花雀以金称，两翅翻飞若弗胜。篱下墙边春自好，知他无意上觚棱。
春景花卉 其九 牡丹
作者：弘历
朝代：清
体裁：七言绝句

底须魏紫与姚黄，红拟太真艳晚妆。祗向册中标一朵，知他已足冠群芳。
春景花卉 其二 山�
作者：弘历
朝代：清
体裁：七言绝句

弗以香称以色誇，近疑火齐远疑霞。菜榴焦萼奚堪比，知是滇南鹤顶茶。
春景花卉 其五 紫丁香
作者：弘历
朝代：清
体裁：七言绝句

紫衣换却白衣裳，色固佳哉恐逊香。更笑僧家多羡此，有人偏恶识超常。
春景花卉 其八 刺蘼
作者：弘历
朝代：清
体裁：七言绝句

重重花瓣逞鲜妍，卫足还同葵亦然。莫惜枝头香气少，大凡物颇忌兼全。
春景花卉 其六 绣毬
作者：弘历
朝代：清
体裁：七言绝句

红白曾誇两种奇，即今杂色变纷披。抛来设利令人悟，悟否而花总不知。
春景花卉 其十 紫蝴蝶
作者：弘历
朝代：清
体裁：七言绝句

射干各色论难同，一例生因广莫风。翻却简文旧佳句，试看紫蝶入花丛。
春景花卉 其十一 黄杜鹃
作者：弘历
朝代：清
体裁：七言绝句

鲜看踯躅色深黄，远异宣城叫断肠。但以别名称老虎，早知气味足惊羊。
春景花卉 其十二 长春
作者：弘历
朝代：清
体裁：七言绝句

飘萧绿叶衬葩红，设色能探造化工。试看此花殿群卉，要知春在四时中。
春景花卉 其四 桃花
作者：弘历
朝代：清
体裁：七言绝句

春月开花秋结实，淡红深绿缬芳枝。定知瓶史閒堪傲，庶子家丞兼者谁。
春晴
作者：弘历
朝代：清
体裁：五言律诗

春雪既已足，春晴斯正当。法云千嶂敛，慧日一川祥。显示天花喜，明标佛宇光。最宜行旅者，跋涉为全忘。
春暮讨源书屋·其一
作者：弘历
朝代：清
体裁：五言律诗

杏牖延虚朗，松轩与静偕。发生资橐籥，消息悟根荄。错锦红围岸，铺茵绿到阶。春光如有待，安得置吟怀。
春暮讨源书屋·其三
作者：弘历
朝代：清
体裁：五言律诗

寄兴烟霞外，游神竹素园。研精因得趣，契理亦忘言。鸥狎心无竞，鹿驯手可扪。桃花林夹路，此是武陵源。
春暮讨源书屋·其二
作者：弘历
朝代：清
体裁：五言律诗

会心不在远，得句岂须多。小阁凝神坐，平桥步屧过。水边新柳线，雨后远山螺。比似江南景，诗人道若何。
春朝吟
作者：弘历
朝代：清
体裁：古风

锦丛绣径蒸香雾，沈郎钱自榆房铸。绿茵十里醉东风，禽声汇色形春趣。百昌欣欣争及时，吾民饥寒孰使之。古来哲后凛明旦，予虽不敏遑耽宴。
春来口号
作者：弘历
朝代：清
体裁：七言绝句

有景呈前有兴投，八叉底用费冥搜。春来试看百昌富，岂是东皇逐物酬。
春松
作者：弘历
朝代：清
体裁：七言绝句

春松不似冬松好，黄染三针倚夕曛。讵是后凋终变节，应羞桃李与同群。
春柳
作者：弘历
朝代：清
体裁：古风

行人不与春柳期，柳共行人相倭迟。才轻黄之昨见，乍嫩绿之今垂。冰已泮而蘸影，鸟欲下而牵丝。朝烟漠漠，暮雨霏霏。风光婉娩萦吾思，指日者吾将风乎舞雩浴乎沂。
春正万寿山
作者：弘历
朝代：清
体裁：七言律诗

元宵虽过尚春正，胜日初韶问景行。草纽绿生依旭嫩，柳稊黄放摇风轻。横云寿峤万年寿，新水明湖千顷明。骋望六桥阿那畔，载阳耕织重关情。
春正与诸王及内廷大学士翰林等小宴重华宫联句是日复得诗三首·其一
作者：弘历
朝代：清
体裁：七言律诗

兰殿辛盘迓早春，展亲更复洽臣邻。从来盛事成佳话，况是宗藩与吉人。金荔色酣朱乍点，玉梅香度粉初皴。说之灯夕诗如绘，花萼楼前雨露新。
春正与诸王及内廷大学士翰林等小宴重华宫联句是日复得诗三首·其三
作者：弘历
朝代：清
体裁：七言律诗

初韶应律正光昌，亶矣春和聚一堂。殷鼎调梅惟傅相，汉台赓句有梁王。乐调太簇鸣虞磬，节煮浮圆胜楚餭。同任股肱民社寄，勖哉无或负明良。
春正与诸王及内廷大学士翰林等小宴重华宫联句是日复得诗三首·其二
作者：弘历
朝代：清
体裁：七言律诗

报道东来风是条，鸿龙运斗已旋杓。柍桭焕彩春方丽，鳷鹊堆银雪未消。五色书云光灿烂，双葩结燄影招摇。庆霄半璧悬西宇，景物迎人正复饶。
春正含经堂
作者：弘历
朝代：清
体裁：古风

书堂御园东，轩敞别一区。镫宵宴赉骈，日日奉慈娱。以此无暇至，华檠空待诸。过节兹偶临，芸编香袭予。綵缀虽飘萧，庆宵寔则孤。斯因台馆多，静思增恧如。盆梅乃知时，枝头芳始舒。
春正幸瀛台曲宴外藩
作者：弘历
朝代：清
体裁：七言律诗

朗鬯璇霄霁景䨑，春回别院柳将稊。奉时南面酬东陆，来贺西凉与北鞮。瑞拥绮霞凝紫盖，辉腾珠树映丹梯。一家中外康宾集，湛露歌成更辑圭。
春水
作者：弘历
朝代：清
体裁：五言律诗

溶溶出御沟，曲曲绕龙楼。弄影澄清照，因风响细流。涵空天作底，湛色绿于油。一派恩波似，还思与物周。
春水泛舟
作者：弘历
朝代：清
体裁：古风

春流活可临，春舟轻可刺。川云供啸咏，草树参幽思。舞雩达士风，脩禊骚人致。我虽高居者，不可无此意。时惟几务閒，况复春景媚。如油波蘸绿，似黛山含翠。筌忘鱼自乐，机泯鸥不避。任行止亦佳，兴在空澄际。
春水泛舟
作者：弘历
朝代：清
体裁：古风

楼台号瀛阆，池沼即沧溟。漾舟非求仙，爱此沧浪清。垂柳含烟碧，新蒲刺波青。时有鱼拨剌，复闻鸥雁鸣。与物适熙春，吾宁不畅情。
春水泛舟
作者：弘历
朝代：清
体裁：七言绝句

绿浸楼台水底明，春湖初试一舠轻。谁言鸥鸟无心者，也向汀洲续旧盟。
春水泛舟
作者：弘历
朝代：清
体裁：古风

绿纹新涨含烟翠，倒影花光漾明媚。卧游隔岁此沿洄，悠然兴在鸥波际。因思古语载舟谣，慢学兰亭脩禊事。先忧后乐孟子心，海阔天空曾点志。
春池泛舟
作者：弘历
朝代：清
体裁：七言律诗

一篙新绿漾波明，蘸影金丝弄午晴。不舍如斯观妙道，载舟可譬察舆情。湖山入画迎人翠，凫雁当春得意鸣。不是嬉游废宵旰，每从物理验生生。
春泉
作者：弘历
朝代：清
体裁：古风

春泉出乳窦，力弱流涓涓。散为噍杀琴，澄为瓮井天。毖彼石涧底，鼹鼠腹岂便。微泽尚其屯，安滋万顷田。老农事桔槔，手足疲转旋。沟浍乏活流，望云眼空悬。旦晚时雨零，万汇呈新鲜。一犁润且溥，奚论东西阡。泉膏无所需，而彼方淙然。涨添镜面池，饱饮鹜与鸢。不惟浮杨叶，其力乃载船。利物在适用，违时何藉焉。我愿为政者，勤求济世权。
春祈社稷坛
作者：弘历
朝代：清
体裁：七言律诗

物土敷坛五色方，祈禋亲诣练时良。夏松殷柏对诚妄，后稷勾龙配克当。八政农先诚国本，四时春首祝年穰。前朝甘雪沾优渥，举趾东郊正叶祥。
春祭社稷坛斋居有作
作者：弘历
朝代：清
体裁：古风

去岁阙春祈，其阙不可言。兹当过小祥，大祭躬始安。预斋应从吉，素衣易旧观。惟是庙堂制，补衣更百官。对之意不怿，踟蹰鼻为酸。一愧非素心，一伤岁月殚。守礼岂易云，斯即为君难。
春祭社稷坛礼成述事
作者：弘历
朝代：清
体裁：五言律诗

两岁阙躬与，一心增悚虔。方坛拟圻泽，祈谷吁民天。礼玉圭有邸，升馨豆及笾。九州胥在宥，甘雨望沾全。
春祭社稷坛礼成述志
作者：弘历
朝代：清
体裁：七言律诗

銮舆凤阙向西旋，敬举春祈吉戊涓。素积烟融雪以后，阳烝脉发社之前。于论钟鼓调宫徵，诞降秠穈荐豆笾。更冀厖褫锡昭假，献俘指日外壝边。
春祺室
作者：弘历
朝代：清
体裁：五言律诗

正斋备咨政，温室寝兴宜。讵祗堪容膝，宁无切慎思。豫游遵夏谚，燕晋溥春祺。敛锡非虚语，曰惟实惠施。
春祺室用丙午韵
作者：弘历
朝代：清
体裁：五言律诗

前斋敕政慎，后室憩躬宜。莫匪惕乾处，敢怀游赏思。旰宵一身励，敛锡万民祺。畺吏频宣问，恩纶次第施。
春耦斋
作者：弘历
朝代：清
体裁：七言绝句

习礼常临耤礼前，岂辞一再重民天。春斋小憩思农父，念彼胼胝意憪然。
春耦斋
作者：弘历
朝代：清
体裁：七言绝句

习罢春耕小憩迟，绮窗点笔更馀思。狭庐多有胼胝者，念彼应知愧在兹。
春耦斋
作者：弘历
朝代：清
体裁：五言律诗

书斋古园内，丰泽久名垂。宁啻廑学圃，兼当重务籽。五牛阅旧迹，一晌得新诗。春耦时虽未，豳风句可思。
春耦斋
作者：弘历
朝代：清
体裁：七言绝句

候安将欲御园回，取便春斋小憩来。心切方兴东作矣，况当祭社甫成才。
春耦斋
作者：弘历
朝代：清
体裁：七言绝句

弄田耕罢憩华斋，宴坐芸窗却憪怀。为忆良农勤畎亩，茅檐安得暂閒佳。
春耦斋
作者：弘历
朝代：清
体裁：七言绝句

春斋小驻为传餐，速返园庭切问安。虽是试耕期尚远，弄田润已露华漙。
春耦斋
作者：弘历
朝代：清
体裁：五言律诗

春耦邻丰泽，田犁岁演公。代耕因展义，即目每祈丰。旸雨今年若，黍禾夏日芃。五牛致十五，考牧可因通。
春耦斋
作者：弘历
朝代：清
体裁：五言律诗

液池西岸转，取便出皇城。春耦适当道，晨餐乃启行。弄田稻香蔚，学圃菜芳迎。晴雨尔来协，因之庆慰生。
春耦斋
作者：弘历
朝代：清
体裁：五言律诗

片刻传餐去，畅春将问安。五牛聊阅古，一垡尚馀寒。农务惟心廑，春光举眼看。行当试耕候，咨尔上林官。
春耦斋
作者：弘历
朝代：清
体裁：七言律诗

绿竹丛中诘径幽，绮窗玉砌俯澄流。每因耕礼于时憩，试问农人得此不。宝穑绥丰真胜赏，墨林契要亦优游。斋虽老屋额新署，妙迹爰收十五牛。
春耦斋
作者：弘历
朝代：清
体裁：古风

行春得馀暇，小憩临春耦。举趾彼尚迟，于耜吾何有。不可无此意，以身先黔首。华镫悬绮缀，丽景罗菱牖。所乐讵在兹，康年冀施厚。
春耦斋
作者：弘历
朝代：清
体裁：七言绝句

试耕馀暇临春耦，绨几湘屏足静怡。惭愧胼胝力作者，茅檐终岁少閒时。
春耦斋
作者：弘历
朝代：清
体裁：五言律诗

轩槛俯琳池，冰光座上披。埭篁嘉节报，盆卉好春姿。名迹五牛弆，馀閒一晌宜。耦耕虽尚早，于耜亦斯时。
春耦斋
作者：弘历
朝代：清
体裁：七言绝句

近耄而今弗演耕，耤田亦复间年行。所司播种原依例，每一临观惭略生。
春耦斋即事
作者：弘历
朝代：清
体裁：五言律诗

春月已临仲，春田将倳耕。迩来期集霰，盻去每成晴。苑北演虽阔，郊南耤拟行。壁诗一再读，略愧向年情。
春耦斋小憩
作者：弘历
朝代：清
体裁：古风

凤楼适受俘，鸾阁将开宴。于斯待告备，视事兼传膳。二月东巡狩，春耦过未辨。弄田已播种，林丞职敢慢。菁葱黍苗蔚，幸沾透雨遍。愁旱历柬省，逢膏逮京县。吉礼以次行，转愁为慰幻。虽然敢即怡，无逸书在案。
春耦斋小憩得句
作者：弘历
朝代：清
体裁：七言绝句

往返无过三四推，便称春耦憩来宜。愧他农父勤南亩，劳苦谁怜胼与胝。
春耦斋漫题
作者：弘历
朝代：清
体裁：七言绝句

习耕罢偶憩閒斋，扣砌纱疏清且佳。念到茅檐力作者，多惭愧那更纾怀。
春蒐
作者：弘历
朝代：清
体裁：五言律诗

春蒐讵是蒐，路便小清游。弗为取多兽，聊因试骏骝。鞍轻身觉重，弓燥手非柔。枚乘传七发，分明诮我不。
春行遇雨·其一
作者：弘历
朝代：清
体裁：七言绝句

依迟东郭寻春去，倏忽西山送雨来。绿野润含知麦好，锦堤尘净见花开。
春行遇雨·其三
作者：弘历
朝代：清
体裁：七言绝句

雨来山色浑如失，雨过溪光乍觉澄。最是三春绝胜处，花香鸟语总相应。
春行遇雨·其二
作者：弘历
朝代：清
体裁：七言绝句

红情绿意一时新，步屧方知信有春。却为閒愁对春懒，拟抛吟兴悟根尘。
春行遇雨·其四
作者：弘历
朝代：清
体裁：七言绝句

渔蓑樵笠镇逢迎，彷佛江乡画里行。不倩东风吹雨去，弄田明晓试春耕。
春行遇雨题慎郡王山水即用其韵·其一
作者：弘历
朝代：清
体裁：七言绝句

好山欲断云与连，见在天成古寺边。今日坐参相应处，底须蜡屐破萝烟。
春郊
作者：弘历
朝代：清
体裁：七言律诗

春郊朝雪化如酥，润丽风光特迥殊。烟柳两行背永定，溪村几处指东吴。花将欲放偏宜看，雁未全归远共呼。缇骑漫教频警跸，迎銮黎庶满前途。
春郊
作者：弘历
朝代：清
体裁：七言绝句

春郊沮洳率成泥，驰射还教陷马蹄。此亦何妨虑东作，大田趁候那兴犁。
春阴
作者：弘历
朝代：清
体裁：五言律诗

倚槛眄云容，凄凄傍晚浓。雨佳雪亦可，春浅地犹封。宿润苏原麦，微风静禁松。年来频有咏，如愿却稀逢。
春阴
作者：弘历
朝代：清
体裁：古风

春气和而盎，春原酥以融。酿为鱼鳞云，霭霭满长空。棂影倏蔽日，树态时摇风。念予盼三白，徘徊经春冬。对此萋有渰，稍觉慰无悰。土膏脉动时，灵雨庶其濛。责已倡百寮，望岁先三农。
春阴
作者：弘历
朝代：清
体裁：五言律诗

春雪已过旬，春阴荟蔚皴。为霙为雨听，问晦问晴频。望蜀犹然我，希恩那怪人。中宵忽开霁，懒见玉蟾新。
春阴
作者：弘历
朝代：清
体裁：古风

西山午吐云，须臾空宇积。明知土膏润，仍冀霈佳泽。蓬蓬巽二吹，片片天衣擘。虽云时尚遥，已觉愁增剧。于春有夙缘，不雨即成惜。
春阴
作者：弘历
朝代：清
体裁：古风

过午方熹微，入夕渐霮䨴。颙泽经三冬，希恩切五内。山峰隐欲全，地气酥方载。灯事亦已罢，闹后静可爱。而我安能静，露立瞻云在。
春阴六韵
作者：弘历
朝代：清
体裁：五言排律

霭霭凝青气，英英吐白云。铺空方蕴酿，作势乍霏雰。膏泽月过半，农时春未分。蒸为雨诚好，便集霰应欣。祗此常关切，其他非所云。寄言台上者，莫浪诩氛氲。
春雨
作者：弘历
朝代：清
体裁：七言律诗

迤东春雨实称稠，迩日封章次第投。齐右淮南胥待泽，秦郊晋地总需优。或称间霈稍资济，必得渥沾方冀收。更切忧惟卫辉甚，旰宵翘望报佳邮。
春雨山房
作者：弘历
朝代：清
体裁：古风

山房号春雨，雨景一斟酌。万籁静益悠，诸峰翠如濯。烟丝织空罗，云片张油幕。农夫早歌舞，行路来憩乐。冁然笑子瞻，曾是道弗著。
春雨山房
作者：弘历
朝代：清
体裁：七言绝句

江国今年雨恰好，行春无碍每逢晴。晚来细点凌空洒，却喜山房善副名。
春雨山房
作者：弘历
朝代：清
体裁：七言绝句

行春今日喜春晴，总为民间桑与耕。分付山房斯实好，再三不用善循名。
春雨山房对雨
作者：弘历
朝代：清
体裁：古风

山房号春雨，昨至乃晴明。适自山游回，山云四面迎。徐霏乍急阵，檐泉遂霔声。峰姿及树态，隐现万变生。珠帘垂八窗，凤笙奏六霙。把笔坐山房，佳哉善循名。既云践其实，便可以时晴。
春雨轩
作者：弘历
朝代：清
体裁：七言律诗

今年春雨渥沾频，或恰依旬或半旬。沿路麦情都带润，满园花色正争新。去图闷散回仍闷，报得申威志略申。三处进兵五凶获，愿闻一二报先陈。
春雨轩
作者：弘历
朝代：清
体裁：五言律诗

文轩号春雨，雨后恰才来。谋目惟芳润，因心得静陪。菜畦樊问处，杏埒董林材。为底多吟绪，沾膏实快哉。
春雨轩
作者：弘历
朝代：清
体裁：古风

文轩岂不佳，一年有数到。率因雨知时，乃来观其妙。是盖弗易得，艰致从吾好。今朝霏细霔，烟中穷窈窱。真树濯祥花，假山藏迥峤。轩傍开菜圃，疑是芝田墺。所欣在兹乎，因近远可校。
春雨轩
作者：弘历
朝代：清
体裁：五言律诗

春雨真春雨，未曾即景哦。因烦来每少，转虑致过多。可识君难矣，其如德薄何。惟存恒畏满，或鲜至成讹。
春雨轩
作者：弘历
朝代：清
体裁：七言绝句

溪上轩成春雨时，佳哉遂以与名之。十年中不一二遇，万事如斯慎在斯。
春雨轩
作者：弘历
朝代：清
体裁：七言绝句

积素流光映彩镫，上元今岁景偏增。若论春雪如春雨，便庆食升有四升。
春雨轩
作者：弘历
朝代：清
体裁：七言绝句

记得春巡值微雨，堂中遥忖景如何。今朝倚槛凭烟意，为想农夫乐几多。
春雨轩
作者：弘历
朝代：清
体裁：七言律诗

雨歇园花总濯然，轻风暖日泮朝烟。禽音带润飘林外，蝶影含香到埭边。春色谁云无实相，轩名今识不虚传。独予慰每兼忧切，夏长秋收敢定前。
春雨轩即事
作者：弘历
朝代：清
体裁：古风

春雨今年好，我适驻田盘。清和亦屡霈，邂逅兹临轩。砌土积蹄涔，檐风生峭寒。所庆在农圃，讵惟赏林园。夏长逮秋成，其遥心敢宽。
春雨轩即事
作者：弘历
朝代：清
体裁：七言律诗

春雨空孤秋雨来，夏霖幸渥大田培。八分补短祗称五，数月过忙倏似才。默会忧欣付何者，静看风日岂殊哉。报呈京兆云益麦，回顾今年半信猜。
春雨轩叠仲春口号韵
作者：弘历
朝代：清
体裁：七言绝句

仲月已翘云作阴，侵寻首夏未沾霖。五为期乃不詹六，日甚惟增惭愧心。
春雨轩叠己酉岁韵
作者：弘历
朝代：清
体裁：五言律诗

庚年似己岁，春雨透重哦。谁识景无替，亦愁晴过多。息风惟幸耳，未雨竟如何。不敢辞忧我，范箕守弗讹。
春雨轩口号
作者：弘历
朝代：清
体裁：七言绝句

迩日春云常作阴，副名霈复冀甘霖。郊原润溽宜耕矣，而我仍怀不足心。
春雨轩对雨作
作者：弘历
朝代：清
体裁：七言律诗

春雨名轩果是奇，自兹春雨每逢之。最优渥者为今岁，未烂漫兮恰好时。彻日彻宵还莫间，或疏或密总相宜。凭栏却幸何修遇，喜共东郊农父知。
春雨轩对雨六韵
作者：弘历
朝代：清
体裁：五言排律

开年咏甘雪，庆卜四升粮。继是频叨渥，惟兹更霈祥。欣看积洼液，不碍倚楹凉。作响低淋沥，飞空远渺茫。烟凝柳欲暗，润逼土生香。春雨异常早，慰钦亦异常。
春雨轩小坐因而成咏
作者：弘历
朝代：清
体裁：古风

去岁春雨好，轩成因名之。今年春亦雨，清跸方东移。归来已夏月，始佳后愆期。侵寻亟待泽，沾足幸今兹。砌葩鲜以馨，屏林华且滋。所喜不在此，开畦绕前墀。菜甲既勃生，麦穗方饱垂。学圃岂鄙哉，验农亦因斯。先是虽慰志，后来复愿时。
春雨轩志闷
作者：弘历
朝代：清
体裁：七言绝句

都云春雨尚称时，我自西巡未揽知。此际亟思继沾好，那能对景展双眉。
春雨轩题句
作者：弘历
朝代：清
体裁：古风

季春雨滋虽六寸，被况不出百里遥。其后继沾更逊彼，日甚一日盼泽焦。何幸天恩霈首夏，既优既渥连三朝。麦资吐穗结实饱，半收或可酬民劳。大田种者固勃长，未种者亦兴锄交。数十年中希一遇，何修而遇厚贶叨。自问增感复增愓，一念慰恐邻乎骄。谓轩负名轩不觉，亦弗如我徒哓哓。
春雨轩题句
作者：弘历
朝代：清
体裁：七言律诗

韶春今岁渥甘优，却是书轩未偶游。告满六旬两陵谒，孤兹百二片时遒。昨看农景诚堪慰，遥忆军情那解愁。三逆成擒一封至，庶几立刻展眉头。
春雪
作者：弘历
朝代：清
体裁：古风

北方多春雪，宜暄不宜冷。著地为新泽，洒空带轻影。东郊麦纽芽，遥看青被町。过虞冻孚甲，吾心为耿耿。晨与对时晴，评书酌清茗。
春雪
作者：弘历
朝代：清
体裁：七言律诗

春雪南方各报沾，跸途喜信迓眉尖。犁锄举趾自弗误，饼饵充肠庶可占。迩日每披风且暴，平原频堀堁堪嫌。思量复雪雨更好，所欲奢哉岂易兼。
春雪和白居易韵
作者：弘历
朝代：清
体裁：古风

放勋命羲和，定时以闰月。今岁闰在春，二月不妨雪。密云连宵旦，庭树疏阴歇。时而散冰花，时而洒琼屑。但觉春融盎，不苦寒栗冽。纵赏意固佳，倚吟兴堪结。被井乳欲酥，压梅腰岂折。分茶漱芳润，展帖挹清绝。破腊悬望馀，素景慰心别。已疾气昭苏，宜麦月单阏。白诗遣几暇，事同异其说。堪方雨有灵，漫比霜不杀。孙赋亦熟读，讵厌闻妖孽。农语有明徵，未至清明节。
春露
作者：弘历
朝代：清
体裁：古风

春露既已濡，上陵言返驾。怵旸心稍纾，西顾怀难罢。露虽降于春，实乃资乎雨。设使雨非渥，露亦何由睹。雨渥地气蒸，润上而为露。底必神其说，文武分沈布。朝御肩舆行，麦坂蔚湛湛。足占雨泽优，此景诚希览。下隰或积水，此际弗雨佳。武成减廑念，农务恒萦怀。
春风啜茗台
作者：弘历
朝代：清
体裁：七言绝句

山巅屋亦可称台，小坐偷閒试茗杯。拂面春风和且畅，言思管仲济时材。
春风啜茗台
作者：弘历
朝代：清
体裁：古风

有屋为楼无屋台，楼据山巅实有屋。然则何故以台称，四邻无物可遮目。其用乃台其实楼，烹茶况不虑风飕。攀陟仍弗藉筇杖，举杯小憩清兴酬。昔来为春今来夏，顾名斯乃成假借。台兮楼兮付不知，今乎昔乎弹指乍。
春风啜茗台·其一
作者：弘历
朝代：清
体裁：七言绝句

湖西缀景别一区，背山面水景最殊。山巅之台迥而敞，春风啜茗因名诸。
春风啜茗台·其二
作者：弘历
朝代：清
体裁：七言绝句

啜茗高闲非我事，炉瓯久未偶来试。弗以渴害为心害，修已治人廑此意。
春风啜茗台二首·其一
作者：弘历
朝代：清
体裁：七言绝句

屋弆竹炉肖惠山，春风啜茗趁斯閒。却予心每閒不得，忆到九龙问俗间。
春风啜茗台二首·其二
作者：弘历
朝代：清
体裁：七言绝句

凤饼龙团厎较工，擎杯别有会心中。春风正值登台候，管仲老聃异代同。
春风啜茗台口号
作者：弘历
朝代：清
体裁：七言绝句

今岁今朝始偶来，茶炉缀景设山台。春风过久秋风至，究亦何曾试茗回。
春风答
作者：弘历
朝代：清
体裁：五言绝句

吹万本无心，更番岂有意。一需一疾间，为风诚不易。
昨岁允南省诸臣之请命于开春南巡寻以偏灾虑妨赈务而罢今年麦稼丰登诸大吏复申前请从民望也爰诹春吉恭奉皇太后再举时巡诗以述意
作者：弘历
朝代：清
体裁：七言律诗

春省思酬望幸民，因灾还命罢南巡。蠲租赈米苏沟壑，旰食宵衣廑苦辛。庆值稔秋歌泽国，欲观元气复比邻。为行为止无非事，冀博慈颜动喜频。
昭仁殿乾清宫之东簃为昭仁殿皇祖在御时日夕寝兴之温室也朕弗敢居焉乃贮天禄琳琅宋元镌本于内时一徘徊曷胜今昔之思
作者：弘历
朝代：清
体裁：七言律诗

芸帷木榻想贻淳，圣日常悬丽柍桭。六十一年兹惕息，百千万世永昭仁。好书敢谓承先志，新德惟期澡我身。檐向周庐列书室，每闻佔毕达枫宸。
昭君怨
作者：弘历
朝代：清
体裁：古风

昭君出玉关，回首远家山。双眉底频蹙，胜怨不胜颜。龙沙去去临，鹤禁行行远。何如荆门村，脩竹倚秋晚。赂匪黄金轻，命是红颜薄。不然毛延寿，何能淆美恶。
昭庆寺
作者：弘历
朝代：清
体裁：五言律诗

壬午曾留句，喜恒慈庆昭。重来殊景况，此意久萧条。桥畔寻门熟，墙头望塔峣。徘徊憩精舍，又得片时消。
昭庆寺
作者：弘历
朝代：清
体裁：五言律诗

宝叔遥瞻塔，钱塘近度桥。偷閒游佛境，问景憩僧寮。辨见还参柏，徵心欲剥蕉。香花群视愿，慈庆喜恒昭。
昭庆寺
作者：弘历
朝代：清
体裁：五言排律

欲驻西湖跸，先从北岸游。过堤门便入，忆昔水同流。如是金仙礼，无须贝帙搜。閒窗五字咏，静室一茶留。春到松恒古，风来竹亦秋。前题石碑泐，不忍更凝眸。
昭庆寺
作者：弘历
朝代：清
体裁：五言律诗

钱塘西北隅，律寺接通衢。六度守毗苑，千年对圣湖。绕阶馥忍草，出屋郁禅株。慈寿山齐永，诚哉昭庆符。
昭庆寺
作者：弘历
朝代：清

钱塘门外古昭庆，取便寻幽过野堤。僧不参禅修净业，佛无定相示全提。法林自是忘忧所，精舍堪称小隐栖。而我民艰常满目，岂能耽静对阇黎。
昭庆寺
作者：弘历
朝代：清
体裁：七言律诗

钱塘门外古昭庆，取便寻幽过野堤。僧不参禅脩净业，佛无定相示全提。法林自是忘忧所，精舍堪称小隐栖。而我民艰常满目，岂能耽静对阇黎。
昭庙
作者：弘历
朝代：清
体裁：七言律诗

建兹昭庙驻班禅，黄教图恒震旦宣。谁谓十旬暂东土，遂教寂灭返西天。知其无去惜为去，示此有迁原不迁。馥郁梵香升宝鼎，篆成卐字揭真诠。
昭庙六韵
作者：弘历
朝代：清
体裁：五言排律

昭庙缘何建，神僧来自遐。因教仿西卫，并以示中华。是日当庆落，便途礼脱阇。黄衣宣法雨，碧嶂散天花。六度期群度，三车演妙车。雪山和震旦，一例普庥嘉。
昭旷亭
作者：弘历
朝代：清
体裁：七言绝句

四柱虚亭不设棂，天容寥廓水清泠。适然俯仰得佳会，迥绝寻常色与形。
昭陵石马歌
作者：弘历
朝代：清
体裁：古风

在昔穆王八骏追云霞，耄荒忘返天之涯。太乙况汉天马来，乐府曾闻产渥洼。勤劳血汗事何有，雌黄徒惹诗人口。不如汉文却受千里驹，吉行五十符阳九。周家岐渭始勤农，我朝三韩奋迹实弯弓。由来受命虽有异，艰难创业多齐踪。太宗马上得天下，房驷星辉天锡嘏。大白小白协安吉，至今立仗昭陵贻石马。遐思我祖如唐宗，陵园庙号先后同。汗趋尝传杜甫句，阐扬光烈千秋隆。六御今年来故里，贞观遗迹馀荒垒。文皇曾亦讨寒盟，乘此双龙渡浿水。文绥武服为藩屏，万年正朔奉永清。不似李唐东征悔失计，仆碑重建思魏徵。
昭陵石马歌
作者：弘历
朝代：清
体裁：古风

陵园石马拟翁仲，古即有之知以共。昭陵石马独超群，大白小白奏殊勋。一乘杏山战败明兵十三万，再乘凌河大寿降我军。其馀破敌斫阵那可数，莫不安吉供御扬我武。遂成鸿业建大清，绳先裕后天锡嘏。宋室王孙金待诏，图唐六马皆曲肖。卓荦名骢多受伤，秦王英勇功诚劭。躬亲创业讵免此，若我文皇较赢彼。曾弗小衄就巨功，二马亦匪箭瘢委。中原底定无馀事，弊帷受赐安归地。化为双龙卫神道，岂如穆骏名空寄。穆骏以游斯以战，千秋公论传文翰。独我触目有馀思，当日英风嗟未见。
昭陵石马歌用旧作赵霖画唐太宗六马图歌韵
作者：弘历
朝代：清
体裁：古风

当年石马后世诏，永示艰难意深妙。翁仲之间立两龙，曹霸丹青逊曲肖。尔时西伐常兴师，卧榻岂容鼾睡为。况有大恨不共戴，凛然明告千秋垂。沈阳辽阳取次第，矢在弦上奚容置。太祖丕显太宗承，本以仁而行以义。建都称帝徕远人，松山之战乃躬亲。立破明兵十三万，指挥计授诸荩臣。兵贵乘机更贵断，鼻衄力前神弗乱。二马御圣安吉行，出险曾无衔橛难。唐宗六马陵道间，受伤痕迹想血殷。岂如二马靡少害，是诚全胜得之难。千秋小白与大白，较彼唐骏增光色。独予景仰缅昔年，未能躬睹滋太息。
是夜微雨叠前韵
作者：弘历
朝代：清
体裁：五言律诗

隔林霏薄雾，入夜隐疏星。忽听浽溦响，难安梦寐形。数残高阁漏，倚遍小山屏。自咎吾言戆，还蕲沛大灵。
是日因至补桐书屋
作者：弘历
朝代：清
体裁：七言律诗

梅放香珠草茁芽，果然春色最仙家。恰听松竹胜韶管，适可琴书悦岁华。蜀纸再临春日帖，越瓯一试雨前茶。驻年要识无常住，次第花棂旭影斜。
是日复得诗四首·其一
作者：弘历
朝代：清
体裁：五言律诗

上方远尘市，古迹冠祗园。林里才寻径，桥边早得门。毒龙知己制，伏虎宛然蹲。一抚松阴碣，心惊电影存。
是日复得诗四首·其一
作者：弘历
朝代：清
体裁：七言绝句

赵北桥头驻翠旗，沙汀苇渚起鸬鹚。道旁鞠�逢村老，能说仁皇水猎时。
是日复得诗四首·其三
作者：弘历
朝代：清
体裁：七言绝句

效灵河若诚何有，奏绩冬官实不无。生计水乡应稍给，夏鱼秋芡早春凫。
是日复得诗四首·其三
作者：弘历
朝代：清
体裁：五言律诗

杰阁横霄汉，金容泯古今。风幡底参偈，泉石此娱心。隐楯窥明镜，循岩听暗琴。从来耽静地，是处畅幽襟。
是日复得诗四首·其二
作者：弘历
朝代：清
体裁：七言绝句

溪村水郭渺烟波，换酒烹鱼乐事多。烟火万家民自便，至今遗泽沐熙和。
是日复得诗四首·其二
作者：弘历
朝代：清
体裁：五言律诗

远公白莲社，胜概至今留。耘鸟觑浮瓣，经鱼集仰流。到山如入画，当夏似披秋。膏泽欣沾被，诗机得少酬。
是日复得诗四首·其四
作者：弘历
朝代：清
体裁：五言律诗

好山能作云，为我倏氤氲。变幻峰增态，色空意总欣。伊蒲何用饱，净茗一为分。小憩禅房静，青枫送秀芬。
是日复得诗四首·其四
作者：弘历
朝代：清
体裁：七言绝句

霞旆风帆漾绿漪，蒐禽恰称仲春时。承平武备应勤习，不是金明竞水嬉。
是日复得诗四首并示诸臣·其一
作者：弘历
朝代：清
体裁：七言律诗

欢腾芸署小阳春，此日崇文引席珍。顾我惭为房杜主，岂伊独数马邹臣。石渠典故应增旧，壁宿光华更睹新。影丽花砖争到八，尽教沾醉酒三巡。
是日复得诗四首并示诸臣·其三
作者：弘历
朝代：清
体裁：七言律诗

昌辰天禄集鹓联，欣咏斯干小雅篇。鸟草翚飞跻君子，诵诗讲易共高贤。光凝黼座垂华藻，篆绕猊炉散瑞烟。咫尺玉堂清切地，底誇瀛岛说登仙。
是日复得诗四首并示诸臣·其二
作者：弘历
朝代：清
体裁：七言律诗

瑞旭曈昽霭扇鸾，筵开翰墨会衣冠。五车四库从来纪，刘井柯亭取次看。玉版挥毫盈凤沼，花瓷赐茗擘龙团。济川自古资舟楫，便欲因寻学海澜。
是日复得诗四首并示诸臣·其四
作者：弘历
朝代：清
体裁：七言律诗

百年礼乐庆昭融，保泰常持惕若衷。漫以新诗鸣豫大，谁将忠告赞钦崇。傅岩梦赉应无藉，唐室赓歌讶许同。心喜百僚知我意，不将高议诩升中。
是日复至画舫斋
作者：弘历
朝代：清
体裁：七言律诗

宾筵赋罢小优游，韶月壶天耐赏酬。已似乘浮冰欲解，却原不共水常流。高飞回雁犹猜橹，负陟潜鳞未受钩。绨几瑶笺供置句，拈吟真是泛虚舟。
是日宴间复成六韵
作者：弘历
朝代：清
体裁：五言排律

秋烟霭颢空，晴旭上宸枫。情阔十年久，欢殷一日中。螽斯歌揖揖，燕喜乐融融。乍可方观梓，何须待剪桐。银潢兼玉叶，祖德与宗功。圣日高悬处，承恩膝下同。
是日晚阿桂奏摺至知攻克勒乌围详悉诗以志事
作者：弘历
朝代：清
体裁：七言律诗

勒乌围贼旧官寨，垣固碉高不易攻。石卡木城接鳞次，水临山背据蚕丛。计穷百变同摅荩，志合三军共建功。优叙先行循令典，蒇庸封爵待恩崇。
是日望琼岛未至
作者：弘历
朝代：清
体裁：七言律诗

传宣内殿共吟诗，棽丽金根未可迟。阅古清芬原满意，琼华秀色早迎眉。丹梯亦自防泥滑，玉树相将吐萼蕤。别有神心通妙理，望山端比步山宜。
是日望香山未至漫题三绝·其一
作者：弘历
朝代：清
体裁：七言绝句

我爱山容看不足，因之结宇傍山崖。今朝悟得相应句，住处何如望里佳。
是日望香山未至漫题三绝·其三
作者：弘历
朝代：清
体裁：七言绝句

天窗悬处小徘徊，暖翠浮岚过雨才。底事拈吟频得句，来青轩里送青来。
是日望香山未至漫题三绝·其二
作者：弘历
朝代：清
体裁：七言绝句

侧峰横岭罨浓青，纵目云开列翠屏。待我吟诗应计日，芙蓉坪外半山亭。
是日未至云罩寺寄题
作者：弘历
朝代：清
体裁：古风

壬寅以后多乘舆，造极登峰殊艰致。逮兹倏忽又六年，云罩罢临遥望寺。然而一念未能忘，七字因之有题寄。石栈岂啻七步遥，早则吟成例乙已。定光塔矗白云尖，不涉是一还是二。
是日未至云罩寺寄题以诗·其一
作者：弘历
朝代：清
体裁：五言律诗

寺在白云端，峰头尚仰看。非关难得到，却虑不胜寒。树色连空暗，钟声落涧残。不教馀兴尽，佳处且回銮。
是日未至云罩寺寄题以诗·其三
作者：弘历
朝代：清
体裁：古风

去岁吟塔前，不作塔前想。今朝望山半，已似山半往。堪以悟离合，何须别俯仰。铁索千尺垂，有谁破云上。
是日未至云罩寺寄题以诗·其二
作者：弘历
朝代：清
体裁：五言律诗

寸步不曾移，十方遍满时。如何参色相，除是绝思维。泉响春前细，山皴雪后奇。三间白版阁，故我独题诗。
是日未至云罩寺寄题以诗·其四
作者：弘历
朝代：清
体裁：五言律诗

倚壁此冥搜，天门一望悠。不殊临绝顶，顿觉解繁忧。云路白为界，松涛绿处流。吟怀寄象外，好待重来游。
是日遂游琼岛趯台诸胜即景杂咏八首·其一
作者：弘历
朝代：清
体裁：七言绝句

节前琼岛我曾登，惜少银花积翠崚。此日行春御园返，雪消欣看暖霞蒸。
是日遂游琼岛趯台诸胜即景杂咏八首·其七
作者：弘历
朝代：清
体裁：七言绝句

茶舍三间背绿筠，竹垆雅合案头陈。松风蟹眼聊清课，喜是收来雪水新。
是日遂游琼岛趯台诸胜即景杂咏八首·其三
作者：弘历
朝代：清
体裁：七言绝句

心耽翰墨足淹留，每到偏欣阅古楼。通会重拈过庭语，神诠一论照千秋。
是日遂游琼岛趯台诸胜即景杂咏八首·其二
作者：弘历
朝代：清
体裁：七言绝句

假山温树缋嵯峨，仲月风光已鬯和。冰戏回看曾未久，漪澜堂外潋新波。
是日遂游琼岛趯台诸胜即景杂咏八首·其五
作者：弘历
朝代：清
体裁：七言绝句

郁葱云里耸瀛台，丽日和风宝扇开。何必龙鳞将翠羽，壶中木石总仙材。
是日遂游琼岛趯台诸胜即景杂咏八首·其八
作者：弘历
朝代：清
体裁：七言绝句

税枯和淖向妍韶，遗迹犹堪指胜朝。太液池边人字柳，春来还嫩旧时条。
是日遂游琼岛趯台诸胜即景杂咏八首·其六
作者：弘历
朝代：清
体裁：七言绝句

长堤东转粉墙过，院号淑清仿轴薖。若向溪山论本色，繄予意向此间多。